Pihak pendakwaan batal rayuan terhadap pembebasan kes rasuah Ku Nan, lapor media

Pihak pendakwaan bagi kes rasuah RM2 juta membabitkan Tengku Adnan Tengku Mansor telah menarik balik rayuannya terhadap keputusan mahkamah awal tahun ini yang membebaskan bekas menteri itu daripada pertuduhan menerima rasuah daripada seorang ahli perniagaan pada 2016, lapor The Edge.Pada 16 Julai, Mahkamah Rayuan membenarkan permohonan Tengku Adnan atau lebih dikenali sebagai Ku Nan, untuk mengetepikan sabitan dan hukuman penjara 12 bulan dan denda RM2 juta yang diputuskan Mahkamah Tinggi Kuala Lumpur.Dalam keputusan majoriti 2-1 di Mahkamah Rayuan, cek berjumlah RM2 juta yang diterima daripada ahli perniagaan Chai Kin Kong adalah sumbangan politik kepada Umno.Bagaimanapun, pihak pendakwaan kemudiannya memfailkan rayuan terhadap keputusan itu pada 19 Julai di Mahkamah Persekutuan.Namun, The Edge berkata ia difahamkan pihak pendakwaan telah menarik balik rayuan tersebut.Adnan didapati bersalah menerima suapan tersebut di Mahkamah Tinggi pada 21 Disember tahun lalu.Hakim Mahkamah Tinggi berkata pihak pendakwaan telah berjaya membuktikan kesnya melangkaui keraguan munasabah ke atas tertuduh dan ahli Parlimen Putrajaya itu juga gagal menangkis kes pendakwaan.Adnan didakwa dalam kapasitinya sebagai seorang penjawat awam iaitu menteri Wilayah Persekutuan, menerima untuk dirinya wang berjumlah RM2 juta daripada seorang ahli perniagaan Chai Kin Kong yang juga pengarah AKSB melalui cek Hong Leong Islamic Bank milik AKSB yang didepositkan ke dalam akaun bank CIMB milik Tadmansori Holdings Sdn Bhd (THSB) yang beliau mempunyai kepentingan dan diketahui syarikat AKSB ada perhubungan dengan kerja-kerja rasminya.Beliau yang merupakan ahli Parlimen Putrajaya didakwa melakukan perbuatan itu di CIMB Bank Berhad, Cawangan Pusat Bandar Damansara di Kuala Lumpur pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.Hakim Mohamed Zaini, yang menyampaikan keputusan itu, berkata tiada bukti menunjukkan Tengku Adnan telah mengeluarkan RM2 juta daripada akaun Tadmansori untuk membayar perbelanjaan pilihan raya kecil di Sg Besar dan Kuala Kangsar.Zaini juga berkata mahkamah tidak dapat menerima bahawa Adnan sahaja yang diamanahkan untuk mengumpulkan dana bagi dua pilihan raya kecil itu kerana kedua-dua kawasan ini tidak berada dalam kawasannya sebagai pengerusi Umno dan Barisan Nasional Wilayah Persekutuan.“Beliau juga bukan bendahari seperti yang didakwa. Saya juga tidak dapat menerima keterangan Rizalman dan Zakaria termasuk lembaran anggaran yang dibentangkan.“Saya berpendapat, keterangan mereka dibuat setelah peristiwa itu dalam usaha untuk menyokong pembelaan Adnan. Tidak ada keterangan untuk membuktikan bahawa tertuduh tahu bahawa beliau akan mendapat RM2 juta daripada Tan Sri Chai,” tambahnya.Bagaimanapun, Mahkamah Rayuan memutuskan pada Julai bahawa Zaini telah tersilap dalam penghakimannya sekali gus mengetepikan sabitan, hukuman penjara dan denda yang dijatuhkan kepada bekas menteri itu.


Kod sumber Twitter bocor, dikongsi dalam talian selama beberapa bulan

Sebahagian kod sumber Twitter dikongsi dalam talian secara terbuka selama beberapa bulan, Sputnik memetik laporan The New York Times.
GitHub, sebuah platform dalam talian untuk pembangun perisian di mana kod itu disiarkan, menurunkan kod itu pada Jumaat atas permintaan Twitter.
Sumber memberitahu akhbar itu bahawa individu yang bertanggungjawab terhadap kebocoran kod itu telah meninggalkan Twitter tahun lepas.
Twitter meminta Mahkamah Daerah AS bagi Daerah Utara California memerintahkan GitHub mengenal pasti individu yang berkongsi kod itu, serta mereka yang memuat turunnya.
Menurut The New York Times, kod sumber, iaitu kod asas komputer yang digunakan Twitter mengandungi maklumat yang mendedahkan kelemahan keselamatan tertentu hingga membolehkan penggodam menyerang, mengekstrak data pengguna, atau menutup laman berkenaan.


‘Sang Bulbul’ India, Lata Mangeshkar meninggal dunia di usia 92 tahun

Ikon budaya dan penyanyi India yang terkenal dengan kelunakan suaranya, Lata Mangeshkar meninggal dunia pada Ahad di usia 92 tahun.Beliau dimasukkan ke hospital pada 11 Januari lalu selepas disahkan doktor dijangkiti Covid-19.Menurut Dr Pratit Samdani, Mangeshkar mengalami “kegagalan beberapa organ selepas lebih 28 hari dimasukkan ke hospital selepas selepas dijangkiti Covid-19.”Suara Mangeshkar mewarnai siaran televisyen, radio dan pawagam sejak negara itu memperolehi kemerdekaan, menjadikan beliau sebagai penyanyi utama dan berpengaruh bagi beberapa generasi sekali gus digelar “Sang Bulbul”.“Saya tak dapat menyatakan rasa sedih dan hiba saya,” tulis Perdana Menteri Narendra Modi dalam sebuah ciapan Twitter.Menurut satu kenyataan kementerian dalam negeri, Mangeshkar akan dikebumikan dengan penghormatan nasional, selain seluruh negara diumumkan akan menjalani tempoh berkabung dengan kibaran separuh bendera pada Isnin.“Lata Didi yang baik hati dan penyayang telah meninggalkan kita,” tulis Modi lagi menggunakan panggilan mesra kepada seorang kakak.“Beliau meninggalkan sebuah lompong besar dalam negara kita dan kedudukan itu sukar ditukar ganti. Generasi yang datang akan mengingatinya sebagai seorang yang teguh mempertahankan budaya India, dengan suara merdunya yang tiada tolok banding dan memukau orang ramai.”Dilahirkan pada tahun 1929 di India sebelum merdeka, Mangeshkar memulakan karier nyanyian seawal usia remaja, sepanjang 73 tahun kariernya, dianggarkan lebih dari 15,000 lagu telah dinyanyikan beliau dalam 36 bahasa.Mangeshkar juga turut memukau rakyat India yang sangat menggemari muzik dengan suara merdu dan rangkaian lagu-lagunya, beliau menyanyikan pelbagai tema lagu termasuk lagu patriotik dan romantik, baik dalam filem mahupun album.Dunia Bollywood sentiasa menyelitkan lagu dalam filem keluarannya di mana kisah percintaan dan kesedihan akan diceritakan dengan bantuan balada lagu – dalam dunia glamor itu, Mangeshkar menempa namanya dalam bidang nyanyian.Selain Modi, personaliti Bollywood dan ahli politik lain turut mengucapkan takziah.“Kasih sayang, penghormatan dan doa buat beliau,” ciap pencipta lagu dan pemenang Anugerah Oscar dan Grammy AR Rahman di mana Mangeshkar merupakan penyanyi lagu-lagunya.Dilatih secara klasik, Mangeshkar membentuk suaranya mengikut tuntutan nyanyian bagi dimuatkan dalam filem-filem Bollywood, beliau bahkan menyanyikan lagu untuk seorang pelakon berusia 20-an ketika usianya sendiri menjangkau 60 tahun.Nyanyian beliau turut memberikan motivasi kepada jutaan rakyat India sepanjang perang negara itu dengan China dan Pakistan di mana lagu-lagunya memberikan penghormatan kepada pasukan pertahanan negara itu.Selain itu, beberapa lagu nyanyiannya turut berkumandang sebagai doa di kuil dan sekolah.“Suara saya adalah anugerah daripada Tuhan,” katanya dalam satu temu bual.“Saya belajar untuk melahirkan emosi melalui suara saya. Apabila saya menyanyikan lagu menenangkan, saya akan menjadi seorang ibu, apabila menyanyikan lagu romantik, saya akan menjadi seorang kekasih.”Satu-satunya tema lagu yang enggan beliau nyanyikan ialah lagu kabaret dan lagu-lagu yang mempunyai lirik jijik atau lucah, mengatakan lagu sedemikian tidak sesuai dengan nilai peribadinya.Nyanyian Mangeshkar mendominasi industri filem Hindi selama hampir lima dekad sehingga tahun 2000-an, bersama adik perempuannya Asha Bhosle.Bagaimanapun, Mangeshkar juga tidak lepas daripada kritikan, pengkritiknya sering melemparkan tuduhan bahawa beliau menggunakan pengaruhnya dalam dunia Bollywood untuk mengehadkan kemasukan pendatang baru dalam bidang seni suara.Pengaruh beliau yang sangat besar di India juga turut pernah menyaksikan pihak berkuasa Mumbai pada 2006 membatalkan projek lebuh raya bertingkat yang telah dirancang selepas beliau membantah projek tersebut mengatakan ia akan mengganggu privasi.Terkenal dengan penampilan yang sering mengenakan sari dan rambutnya yang bersanggul, Mangeshkar menerima anugerah Bharat Ratna, sebuah anugerah tertinggi di negara itu pada 2001.Beliau juga turut dianugerahkan anugerah tertinggi Perancis, Legion of Honour pada 2009.“Muzik tidak akan sempurna tanpa suaramu,” kata aktor Amitabh Bachchan mengenai Mangeshkar pada 2019 ketika meraikan ulang tahun kelahirannya yang ke-90.


Ketua reformasi pilihan raya bantah PRU tergempar ketika kes Covid-19 tinggi

Pengerusi jawatankuasa yang ditugaskan untuk mereformasikan sistem pilihan raya secara tegas menentang gesaan mengadakan pilihan raya umum tergempar ketika peningkatan kes Covid-19 setiap hari.Abdul Rashid Abdul Rahman, bekas pengerusi Suruhanjaya Pilihan Raya (SPR) yang kini mengetuai Jawatankuasa Pembaikan Sistem dan Undang-undang Pilihan Raya (ERC) juga mengingatkan pilihan raya umum di saat semua pihak termasuk Kementerian Kesihatan sedang berusaha untuk memerangi Covid-19 akan mencetuskan bencana kesihatan nasional.“Saya tidak menyokong sebarang langkah untuk menuntut pilihan raya semasa Covid-19,” kata Rashid yang juga Pengerusi SPR bagi dua Pilihan Raya Umum antara tahun 2000 dan 2008, kepada MalaysiaNow.Beliau memberikan reaksi ketika jangkaan umum PRU mungkin diadakan disebabkan gerakan politik bagi menumbangkang pemerintahan berusia tujuh bulan Perdana Menteri Muhyiddin Yassin.Gerakan politik ini hampir serupa denga apa yang berlaku di Sabah sehingga memaksa kerajaan Warisan untuk membubarkan Dewan Undangan Negeri (DUN), bagi mendapatkan mandat baru.Pilihan Raya Umum ke-15 harus diadakan selewat-lewatnya pada 2023.Sejak bermulanya krisis Covid-19, lebih 60 negara menangguhkan pilihan raya mereka, bagi mengekang penularan wabak yang sudah menjangkiti lebih 35 juta orang, meragut lebih sejuta nyawa dan merencatkan ekonomi di seluruh dunia.Bagaimanapun negara jiran Singapura meneruskan pilihan raya mereka, dengan memperkenalkan “perhimpunan dalam talian” dan penjarakan sosial ketika lawatan rumah ke rumah.Tetapi Rashid berkata contoh Singapura tidak boleh digunakan di Malaysia kerana jumlah pengundi di republik itu lebih kecil.Katanya, pilihan raya di Singapura “hampir sama seperti pilihan raya kerajaan tempatan”.Kempen dalam talian tidak adilRashid berkata, antara sebab mengapa beliau menentang pilihan raya diadakan ketika pandemik ialah persoalan “padang sama rata” kerana parti yang lebih lama tidak bermasalah untuk menggunakan kempen tidak konvensional.“Dalam pilihan raya yang demokratik, kempen adalah antara proses paling penting. Parti kecil tidak boleh hidup sekiranya peraturan tidak membenarkan kempen,” katanya kepada MalaysiaNow.Beliau berkata, kempen rumah ke rumah akan membahayakan kesihatan.“PRN Sabah membuktikan kerana pihak berkuasa tidak mempunyai kapasiti untuk kawal dan semak, mengambil kira jumlah aktiviti kempen di seluruh negara.“Rayuan saya, jangan adakan pilihan raya sekarang,” katanya.Sebelum ini MalaysiaNow memetik Timbalan Pengerusi SPR, Azmi Sharom mereka tidak akan memberi sebarang komen sama ada pilihan raya patut ditangguhkan atau tidak kerana kebimbangan mengenai Covid-19.“Jika berlaku kekosongan kerusi atau dewan dibubarkan, adalah menjadi kewajipan kami untuk mengadakan pilihan raya,” katanya.Sementara satu kajian yang dilakukan baru-baru ini oleh Council on Foreign Relations yang berpusat di Washington berkata kesan terbesar pilihan raya ketika era pandemik Covid-19 adalah peratusan keluar mengundi rendah.


Afrika Selatan isytihar darurat berikutan La Nina

Presiden Afrika Selatan Cyril Ramaphosa mengisytiharkan darurat bencana kebangsaan bagi membolehkan tindak balas intensif terhadap banjir yang berlaku hingga menjejaskan tujuh daripada sembilan wilayah di negara itu.
Menurut kenyataan pejabat presiden yang dikeluarkan semalam, Mpumalanga dan timur Cape adalah kawasan yang teruk terjejas akibat banjir disebabkan hujan lebat susulan fenomena La Nina.
Selain itu, kawasan Gauteng, KwaZulu-Natal, Limpopo, utara dan barat laut Cape turut mengalami banjir.
Akta bencana negara memberi kuasa tambahan kepada kerajaan, termasuk dalam pemerolehan dan penghantaran barangan dan perkhidmatan serta keupayaan untuk memintas sekatan di bawah undang-undang semasa.
Menurut kenyataan itu, polis dan pasukan pertahanan mungkin digerakkan untuk membantu dalam situasi berkenaan.
Banjir mengakibatkan kerosakan rumah dan kenderaan yang dinaiki air hingga "memusnahkan infrastruktur asas".
Katanya, petani dijangka mengalami kerugian tanaman dan ternakan berterusan kerana perkhidmatan kaji cuaca kerajaan meramalkan corak cuaca akan kekal "pada awal tahun 2023”.
Ramaphosa mengisytiharkan darurat bencana kebangsaan minggu lalu berikutan krisis kuasa di Afrika Selatan, susulan pemotongan bekalan elektrik yang melumpuhkan perniagaan.
Akta bencana negara juga digunakan pada Mac 2020 untuk menangani pandemik Covid-19, dan April lalu sebagai tindak balas terhadap banjir di wilayah timur KwaZulu-Natal.


Mampukah PAS tebus kekalahan Melaka di Johor?

Pada Pilihan Raya Negeri (PRN) Melaka lepas, PAS meletakkan lapan calon namun gagal memenangi sebarang kerusi yang ditandinginya.Menghampiri tarikh PRN Johor, persoalan timbul apakah PAS mampu mengubah nasib malangnya di Melaka.Selain Umno, PAS merupakan antara parti utama orang Melayu yang mempunyai pengaruh besar dan jentera yang matang.Kerjasama kedua-dua parti itu menerusi Muafakat Nasional (MN) menyaksikan kemenangan demi kemenangan dalam beberapa siri pilihan raya kecil (PRK).Namun setelah terkuburnya kerjasama Umno dan PAS, kedua-dua parti itu mengikut haluan berbeza.Umno kekal dengan Barisan Nasional (BN) manakala PAS kekal bersama Perikatan Nasional (PN).PAS menolak empat kerusi Dewan Undangan Negeri (DUN) yang ditawarkan Umno pada PRN Johor untuk meneruskan kerjasama dalam MN.Sebaliknya parti Islam itu diberikan 15 kerusi dalam PN.Sebagai antara parti Melayu yang sudah “veteran”, PAS sememangnya mempunyai akar umbi dan jentera yang matang, selain mempunyai pengaruh besar di negeri Kelantan, Terengganu dan Kedah.Namun di Johor, parti itu kelihatan masih belum mampu membesarkan pengaruhnya.Pada Pilihan Raya Umum ke-14 (PRU14), PAS bertanding 41 kerusi DUN di Johor.Daripada 41 kerusi tu, PAS hanya menang satu di kerusi Dewan Undangan Negeri (DUN) Bukit Pasir.Bahkan, Pesuruhjaya PAS Johor Abdullah Husin yang bertanding di Tebrau turut tewas dan hilang deposit.Bercakap kepada MalaysiaNow, calon PN di Simpang Jeram Zarul Salleh berkata, PAS yang kini bertanding di bawah PN mampu meraih lebih banyak undi kali ini jika dibandingkan pada prestasi parti tersebut dalam edisi pilihan raya terdahulu.“Kalau orang Sabah boleh terima PN, mengapa tidak orang Johor?” katanya.Katanya, PAS sukar menembus benteng BN kerana dinamik pengundi negeri itu yang mempunyai ramai pengundi bukan Melayu.Ia menyukarkan laluan parti itu untuk menguasai kerusi-kerusi DUN sekalipun mereka berjaya memenangi undi Melayu.Katanya, gerak kerja PAS bersama PN masih perlu diperkasakan.Kebarangkalian itu juga dilihat selari dengan kejayaan PN melakukan “in-road” pada PRN Melaka meskipun hanya berjaya mendapat dua kerusi.Namun cita-cita itu tidak mudah.Sebelum ini, ramai penganalisis menjangkakan untuk mengalahkan BN, pengundi luar perlu balik mengundi.Selain itu, terdapat juga ketidaktentuan mengenai pengundi muda.“Kerisauan kita sama ada dia tidak keluar atau tidak peduli dengan politik, atau tidak faham politik.“Ibu dan ayah kena bagi semangat pada mereka, begitu juga guru dan rakan-rakan sebaya,” katanya.Presiden PAS Abdul Hadi Awang baru-baru ini pula menyatakan orang Johor tidak memahami politik Islam.Kenyataan itu mengakibatkan ramai golongan pro-Umno marah kepada parti itu, apatah lagi negeri Johor mempunyai sistem pendidikan Islam yang mantap.Penganalisis politik, Ahmad Atory Hussain dari Universiti Sains Malaysia berkata, dia yakin PAS mampu memenangi beberapa kerusi pada kali ini.Ini kerana, politik Malaysia yang mengalami perpecahan mengakibatkan tiada satu parti mendominasi.“Di Melaka pengundinya tidak ramai, tidak sampai 200,000 pun dan hanya membabitkan 28 kerusi DUN.“Di Johor, ada 56 kerusi dan pengundinya lebih 2 juta.“Pembangkang dan kerajaan hampir sama banyak kerusinya pada PRU lepas. Mereka mungkin kekalkan status quo masing-masing, namun untuk BN memang 2/3 atau 3/4, saya fikir sukar,” katanya kepada MalaysiaNow.Justeru, tiada parti yang dijangka akan “menang semua” atau “kalah semua”.Mengenai rekod kemenangan PAS di Johor, katanya kehadiran dan penerimaan terhadap parti Islam itu secara relatifnya masih baru berbanding di negeri lain.“Mereka sudah mula diterima namun belum lagi dapat mentadbir. Dahulu tidak banyak cawangan PAS di Johor, bahkan ahli PAS juga malu untuk mengakui keahlian PAS mereka,” katanya.Selain itu, katanya keupayaan PAS juga bergantung kepada kepimpinan negeri.Dibandingkan dengan kepimpinan Kelantan atau Terengganu, PAS Johor dilihat tidak begitu berketrampilan selepas kepimpinan Daeng Sanusi Daeng Mariok.Bagi Zarul cabaran parti itu di Johor ialah penerimaan orang ramai.“Oleh sebab itu, pentingnya kita bergerak atas jalan dakwah dan kebajikan untuk lebih dikenali dan disenangi,” katanya.


2 penumpang Afrika Selatan transit di Singapura disahkan positif varian Omicron

Dua penumpang dari Afrika Selatan yang transit di Singapura sebelum meneruskan penerbangan ke Australia  disahkan positif varian Omicron Covid-19, menurut kementerian kesihatan Singapura (MOH).MOH berkata kementerian kesihatan New South Wales (NSW) mengesahkan bahawa kedua-dua penumpang yang tiba di Sydney dari selatan Afrika dengan penerbangan Singapore Airlines SQ211 pada 28 November disahkan positif bagi varian baru itu.Kementerian berkata penumpang itu berlepas dari Johannesburg pada 27 November melalui Singapore Airlines SQ481 dan tiba di Lapangan Terbang Changi pada hari yang sama untuk penerbangan transit mereka.“Saringan Covid-19 yang dibuat sebelum mereka berlepas di Afrika Selatan pada 27 November adalah negatif,” katanya dalam kemas kini harian mengenai Covid-19 lewat malam tadi.MOH berkata kebanyakan penumpang kekal di kawasan transit di Lapangan Terbang Changi sehingga berlepas ke Sydney pada 28 November, dan tidak memasuki Singapura atau melawat kawasan lain di Lapangan Terbang Changi.“Enam daripada tujuh penumpang daripada penerbangan itu yang berada di Singapura pada masa ini melaksanakan notis duduk rumah (SHN) 10 hari di kemudahan khas dan akan membuat ujian PCR. Seorang lagi adalah kontak rapat dengan individu yang dijangkiti dalam penerbangan dan sedang dikuarantin,” kata kementerian itu.Pengesanan kontak sedang dijalankan ke atas kakitangan lapangan terbang yang mungkin menjadi kontak sementara kes itu, kata MOH.


Pesuruhjaya kehakiman tarik diri dengar saman 1MDB terhadap Irwan, Arul

Seorang pesuruhjaya kehakiman semalam menarik diri daripada mendengar kes saman 1Malaysia Development Berhad (1MDB) terhadap bekas Ketua Setiausaha Perbendaharaan Mohd Irwan Serigar Abdullah dan bekas Ketua Pegawai Eksekutif 1MDB Arul Kanda Kandasamy yang menuntut mereka membayar AS$6.59 bilion.
Perkara itu dimaklumkan oleh peguam Lavinia Kumaraendran, yang mewakili Irwan, ketika dihubungi pemberita selepas pengurusan kes saman di hadapan pesuruhjaya kehakiman Roz Mawar Rozain.
"Oleh itu, tarikh pengurusan kes yang ditetapkan pada 27 September ini serta pendengaran permohonan Irwan dan Arul untuk membatalkan saman 1MDB pada 19 Oktober dilapangkan," kata peguam itu.
Permohonan untuk membatalkan saman itu ditetapkan untuk pendengaran di hadapan Roz Mawar bagi menggantikan hakim Mahkamah Tinggi Amarjeet Singh yang akan berpindah ke bahagian rayuan dan kuasa-kuasa khas.
Difahamkan Roz Mawar sebelum ini memegang jawatan sebagai timbalan pengarah pendakwaan dan penguatkuasaan sivil Suruhanjaya Sekuriti Malaysia iaitu antara agensi yang terlibat dalam siasatan 1MDB.
Arul dan Irwan disaman 1MDB pada Mei 2021 berhubung dakwaan mereka melakukan pecah amanah dan konspirasi menyebabkan dana negara itu mengalami kerugian berjumlah AS$1.83 bilion membabitkan pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund.
1MDB juga mendakwa kedua-dua defendan melakukan pecah amanah dan konspirasi dengan menyeleweng wang berjumlah AS$3.5 bilion yang dibayar kepada Aabar Investments dan US$1.265 bilion dibayar kepada International Petroleum Investment Company (IPIC) pada 9 Mei 2017.
Menurut 1MDB, Irwan juga berkonspirasi dengan Arul untuk menyebabkan syarikat itu melaksanakan perjanjian pelanjutan pekerjaan dan membuat pembayaran berjumlah RM2,905,200 kepada Arul selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.
Sehubungan itu, 1MDB antara lain menuntut kedua-dua defendan membayar AS$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.


Lembaga penyiasatan ditubuh tentukan punca kejadian di kem latihan tentera udara

Lembaga Penyiasatan yang ditubuhkan Tentera Udara Diraja Malaysia (TUDM) bagi mengenal pasti punca insiden letupan bom lempar di Kem Syed Sirajuddin, Gemas dekat Seremban semalam akan terdiri daripada panel terlatih terutama dalam bidang letupan.
Menteri Pertahanan Mohamad Hasan berkata siasatan itu akan dilakukan dengan teliti merangkumi pelbagai aspek termasuk kemungkinan berlaku pelanggaran prosedur operasi standard (SOP) ketika pelaksanaan latihan berkenaan.
“Kita tak boleh sebarang penyiasat, mesti orang yang pakar dan terlatih dalam pengendalian bahan letupan untuk kita kenal pasti punca sebenar kejadian itu. Jika ada apa-apa, kita akan ambil pengajaran semasa menjalani latihan (seterusnya).
“Saya tak dapat pastikan bila ia akan diselesaikan tapi badan siasatan telah dilantik, bukan senang, Panglima Tentera Udara pun dah pergi ke tempat kejadian pagi tadi dan lihat bagaimana keadaan di situ, Alhamdulillah ada saksi iaitu seorang pakar pengendalian bahan letupan,” katanya kepada pemberita.
Beliau berkata demikian selepas menghadiri istiadat pengebumian penuntut Institut Pengajian Pentadbiran dan Pengurusan (INSTAR), Pangkalan Udara Sendayan, Laskar Udara I Mohd Iqmal Masdi, 22, yang terkorban ketika menjalani latihan menembak senjata dan bom lempar di kem itu.
Selain Mohd Iqmal yang disahkan maut di tempat kejadian pada 12.10 tengah hari itu, jurulatih Koperal Udara Syuib Bidin, 33, meninggal dunia pada 5.45 petang ketika menerima rawatan di Hospital Segamat, Johor manakala jurulatih Koperal Udara Khairuzaman Lokman, 35, dilaporkan stabil.
Dalam pada itu, Mohamad berkata SOP penggunaan senjata sedia ada sememangnya ketat dengan dikendalikan pakar pengendali letupan selain setiap pelatih akan diiringi jurulatih ketika proses latihan.
Beliau dan seluruh warga Angkatan Tentera Malaysia (ATM) menzahirkan rasa dukacita atas pemergian anggota dalam kejadian itu dan turut meminta orang ramai supaya tidak membuat spekulasi yang boleh mengguris perasaan ahli keluarga mangsa.
Terdahulu, Allahyarham Mohd Iqmal selamat dikebumikan kira-kira 6.30 petang di Tanah Perkuburan Islam Kampung Rawa Ulu, Lenggeng di sini mengikut istiadat ketenteraan.
Lebih 500 orang termasuk warga ATM menghadiri pengebumian itu.


Rakyat berjenaka di media sosial selepas Anwar dakwa miliki sokongan majoriti bentuk kerajaan baru

Terkejut dan teruja tentang kemungkinan kejatuhan kerajaan dengan cepat berubah menjadi wadah “sinis” dan jenaka dalam talian, beberapa jam selepas pengumuman mengejutkan Anwar Ibrahim beliau mendapat sokongan mencukupi dalam kalangan ahli Parlimen untuk menggulingkan kerajaan Perikatan Nasional (PN) yang baru berusia enam bulan.Pengguna media sosial dengan pantas tampil menggunakan kreativiti mereka, menyokong dan mengkritik presiden PKR itu, dengan ramai mengingatkan dakwaan serupa dibuat Anwar 12 tahun lalu.Bekas perdana menteri, Najib Razak antara yang terawal “mengusik” Anwar di Facebook dengan menyiarkan gambar makanan ringan Super Ring yang memenuhi sebuah troli di pasar raya.“Time macam ini kena pastikan bekalan stok cukup,” tulisnya di Facebook.Tetapi pengguna media sosial dengan pantas mengedit gambar Anwar yang lengkap berbaju Melayu hitam sedang mengangkat sumpah di hadapan potret Agong yang berbingkai.Gambar lain menunjukkan Anwar, dengan kepalanya ditutup dengan kain putih sedang mengelap potret Agong.Gambar itu diambil daripada gambar Facebook yang diposkan pada akaun rasmi Anwar yang menunjukkan beliau sedang membantu tugas-tugas di rumah menjelang perayaan Aidilfitri pada Mei lalu.Sementara itu, Tentera Troll Kebangsaan Malaysia (TTKM), laman satira yang biasanya menyasarkan ahli politik Pakatan Harapan (PH), mengedit satu lagi gambar Facebook yang disiarkan Anwar.“Harap bertenang semua. Saya tengah susun kabinet nak bentuk kerajaan,” tulis sekeping poster yang menunjukkan Anwar menyusun beberapa buku di perpustakaan peribadinya.Malah, terdapat juga pengguna Facebook yang memuat naik hantaran bertulis dengan kata-kata humor sebagai reaksi pengumuman tersebut.“Harap Anwar dedahkah bilangan (sokongan) sebelum Magnum, Kuda dan Toto tutup pukul 7 malam.”Sementara itu, gambar lain pula membandingkan Anwar dengan satu perhimpunan besar pada malam 16 September 2008, tarikh akhir yang ditetapkannya untuk pertukaran kerajaan melalui pembelotan besar-besaran dari kerajaan Barisan Nasional (BN) yang memerintah ketika itu.Anwar kemudian mengatakan ramai ahli Parlimen BN menarik diri pada saat-saat terakhir walaupun sebelumnya memberikan sokongan mereka uagar beliau menjadi perdana menteri.Bekas perdana menteri, Dr Mahathir Mohamad antara yang mengingati episod itu.“Kita kena tunggu dan lihat jika ini adalah satu lagi episod dakwaan yang tidak dapat dibuktikan,” Dr Mahathir dipetik berkata The Edge Singapore mengulas pengumuman Anwar hari ini.Anwar hari ini mengatakan kerajaan baru di bawahnya akan dikuasai ahli-ahli Parlimen Melayu dan Bumiputera dan perwakilan yang adil dari semua kaum.Langkah Anwar itu dilihat sebagai tindak balas terhadap kritikan beliau tidak akan mendapat sokongan orang Melayu yang mencukupi.Ketika Amanah dan DAP menyatakan sokongan kepadanya. Ahli-ahli Parlimen di blok kerajaan seperti Bersatu, Umno, PAS menjauhi Anwar, menimbulkan keraguan kerajaan barunya dikuasai ahli Parlimen Melayu.Perwakilan Melayu yang besar seringkali dianggap penting bagi mana-mana kerajaan untuk bertahan, dengan ada yang menyebut kekurangan ini sebagai alasan kejatuhan kerajaan PH Februari lalu.Pada masa itu, usaha Muhyiddin untuk memikat lebih banyak ahli Parlimen Melayu dari Umno menyebabkan bantahan daripada Dr Mahathir.Ambiga Sreenevasan, bekas pengerusi Bersih 2.0 yang menjadi tunggak utama beberapa demonstrasi besar-besaran untuk menuntut reformasi pilihan raya turut mempersoal apakah prinsip yang sama masih terpakai pengumuman Anwar.“Jadi DAP dan Amanah bersedia bekerjasama dengan Zahid? Najib?” soalnya dalam satu hantaran di Twitter.Peguam itu berkata, beliau hanya mahu penjelasan mengenai isu ini.“Atau semua orang sedang bermain permainan?” soalnya.


Kes harian menurun ke paras lepasi 5,800

Malaysia merekodkan kes baru sebanyak 5,859 kes menjadikan kes keseluruhan Covid-19 meningkat sebanyak 2,581,747 kes.4,970 pesakit juga direkodkan sembuh, menjadikan jumlah keseluruhan pesakit sembuh sebanyak 2,482,284.Dalam pada itu, kes yang memerlukan rawatan di unit rawatan rapi (ICU) adalah sebanyak 529 kes di mana 420 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 268 kes di mana 169 adalah kes Covid-19.Dari 5,859 kes harian yang dilaporkan pada hari ini, 102 kes (1.7%) adalah daripada Kategori Tiga, Empat, dan Lima, dan 5,757 kes (98.3%) lagi adalah terdiri daripada Kategori Satu dan Dua.


KM Sarawak mungkin bertanding di Gedong

Ketua Menteri Sarawak Abang Johari Openg hari ini berkata beliau mungkin bertanding di kerusi Dewan Undangan Negeri Gedong pada pilihan raya negeri (PRN) akan datang.Bercakap pada majlis pecah tanah di Gedong hari ini, beliau berkata dirinya masih mempertimbangkan langkah tersebut.“Mohd Naroden Majais sebelum ini mengumumkan hasratnya untuk tidak terus mewakili Gedong,” katanya merujuk kepada Adun kawasan itu yang sebelum ini menawarkan kerusi tersebut kepadanya.“Masih awal, kerana saya tidak tahu sama ada saya akan bertanding di kerusi Gedong,” katanya lagi.Beliau berkata perkara tersebut akan dipertimbang dengan lebih lanjut dan beliau akan memaklumkan sebarang keputusan di DUN Satok yang diwakilinya ketika ini.Sebagai ketua menteri Sarawak, katanya, beliau mesti menjaga semua DUN di negeri itu.Abang Johari mempertahankan kerusi Satok buat kali kelapan pada PRN 2016, menewaskan pencabarnya Mohamed Salleh Shawkatali dari PKR.Dewan Undangan Negeri Sarawak dibubarkan pada 3 November lalu, memberi laluan PRN diadakan di negeri itu.Tarikh pengundian dijangka akan diumumkan selepas mesyuarat khas dengan Suruhanjaya Pilihan Raya (SPR) di Kuching pada 24 November depan.


KKM sediakan draf nyah jenayah kesalahan cubaan bunuh diri

Kementerian Kesihatan (KKM) akan menyediakan draf memorandum jemaah menteri (MJM) baru, berhubung permohonan pemansuhan Seksyen 309 Kanun Keseksaan [Akta 574] untuk tidak menjenayahkan kesalahan cubaan bunuh diri, seperti yang disarankan pihak Jabatan Peguam Negara (AGC).
Menteri Kesihatan Khairy Jamaluddin berkata KKM telah menerima laporan hasil kajian oleh pihak AGC berkaitan cadangan dekriminalisasi bagi cubaan bunuh diri.
Beliau berkata hasil kajian pihak AGC itu, akan dibincangkan dalam sesi libat urus dengan pihak berkepentingan seperti Kementerian Dalam Negeri (KDN), polia, Angkatan Tentera Malaysia dan AGC, untuk dimasukkan dalam draf MJM sebelum dibawa ke mesyuarat Kabinet.
“Pada waktu saya bawa MJM ini (sebelum ini), nampak macam KDN tak berapa setuju. Kita tengoklah sama ada mereka boleh dipengaruhi untuk menyokong usaha kita decriminalised cubaan bunuh diri ini,” katanya kepada media selepas Majlis Agihan Dana Bagi Program Kesihatan Mental kepada Badan-badan Bukan Kerajaan (NGO)di Putrajaya semalam.
MJM sebelum ini merupakan usaha nyah jenayah cubaan bunuh diri dan langkah meminda atau memansuhkan Seksyen 309 Kanun Keseksaan yang mensabitkan tingkah laku itu sebagai kesalahan jenayah.
Di bawah Seksyen 309 Kanun Keseksaan, mereka yang didapati cuba membunuh diri boleh dihukum penjara sehingga satu tahun atau didenda atau kedua-duanya sekali.
Khairy berkata sama ada pindaan terhadap Akta 574 itu dapat dibentangkan dalam sesi Parlimen akan datang, bergantung kepada keputusan mesyuarat Jemaah Menteri apabila beliau membawa MJM itu untuk dibincangkan.
Sementara itu, Khairy berkata KKM telah mengemukakan permohonan dalam Bajet 2023 untuk kerajaan menambah peruntukan bagi program kesihatan mental, kaunseling dan psikososial sebanyak 2.5% daripada peruntukan tahun ini berjumlah RM408.58 juta.
“Dari masa ke semasa kita cuba tingkat perkhidmatan terutamanya kesihatan mental.


Satu mimpi peribadi

Sebelum dibawa ke medan permainan, pembesar suara mengingatkan saya mengenai cabaran yang bakal dihadapi.“Kamu akan masuk gelanggang tanpa membawa apa-apa. Pada masa ke semasa, saya akan pinjamkan kamu sesuatu dan mengambil semula sesuatu daripada kamu sebelum tamatnya masa permainan. Semua ini akan dilakukan tanpa sebarang notis. Apabila tamatnya masa permainan, saya akan membawa kamu keluar dari gelanggang ini. Ini juga dilakukan tanpa notis,” kata pembesar suara itu.“Berapa masa yang saya ada?” jerit saya.“Kamu ada masa sehingga masa yang membawa kamu keluar dari gelanggang ini. Layanlah setiap perkara yang saya pinjamkan dengan baik sebelum saya mengambilnya semula. Ingatlah pesanan ini dengan hati dan jiwa kerana minda kamu akan dikosongkan apabila kamu masuk gelanggang nanti.”Tiba-tiba saya terjaga dari tidur. Rupa-rupanya ia satu mimpi.Saya bergegas menyiapkan diri untuk ke sekolah.Kalau tertinggal bas sekolah, ia akan menyusahkan ibu kerana terpaksa membawa saya ke sekolah dengan bersama-sama menaiki bas awam sebelum pulang ke rumah.Kehidupan saya berjalan seperti biasa, mimpi yang aneh itu dilupakan sama sekali.Teringat satu Tahun Baru Cina ketika saya ketika saya remaja.Tahun itu, atuk baru sihat sedikit selepas menjalani kemoterapi kerana kanser.Namun, Tahun Baru Cina ini terpahat di minda kerana inilah pertama kali saya dimarahi atuk kerana cuba memberinya anggur.Masa itu, tiada yang faham mengapa. Semua cuba diam menarik saya menjauhi atuk.Selepas beberapa bulan, atuk meninggal ketika saya bermalam di kampung.Nenek tidak mengejutkan saya ketika itu, kerana bimbang saya ketakutan.Pada pandangan nenek, saya tetap seorang budak.Beberapa tahun selepas itu, atuk sebelah bapa pula meninggal.Mata atuk saya ini sudah buta selama beberapa dekad.Ada satu tahun, atuk terjatuh ketika berada dalam tandas.Semenjak itulah, saya dan keluarga menjaganya.Memimpinnya ke tandas dan bilik air, membawanya ke kedai gunting rambut dan juga ulang-alik hospital.Atuk meninggal dalam tidur ketika usianya menjangkau 100 tahun.Namun, sebenarnya kami tiada pertalian darah kerana bapa saya adalah anak angkatnya yang dilayannya seperti anak kandung.Setahun selepas itu, nenek pula meninggalkan kami.Nenek sakit teruk sejak anak bongsunya (makcik saya) meninggal empat tahun yang lalu tetiba akibat kanser.Nenek saya tugasnya berat sepanjang hidup.Selain menjaga atuk saya, nenek juga menjaga seorang abang dan adiknya yang hidup sebatang kara sehingga kematian mereka.Nenek terpaksa mengharungi kematian suami, anak dan juga kesakitan berpanjangan sehingga beliau meninggal dunia.Setiap Tahun Baru Cina, kami akan pulang ke rumah nenek untuk makan besar bersama.Saudara mara dari Singapura juga datang.Empat tahun lepas, bapa saya pula meninggalkan kami.Ketika kanser yang dihidapi bapa masuk tahun keempat, saya tidak berani melangkah jauh daripada Lembah Klang.Saya pastikan diri saya sentiasa berada di kawasan yang boleh pulang ke rumah dengan segera.Namun begitu, pada tanggal 12 Disember tahun itu, saya mengambil keputusan untuk hadir satu mesyuarat kerja tergempar yang penting di Kulim.Ketika itu, saya terasa ia hanyalah satu lawatan kerja yang pendek.Ketika meninggalkan rumah pada sebelah pagi sebelum ke lapangan terbang, saya memberitahu bapa saya bahawa akan pulang pada sebelah petang.Setibanya saya di Kulim, ibu menelefon saya memberitahu bapa sudah tiada. Saya bergegas balik.Dalam banyak hari yang saya tidak berani berada jauh daripada rumah, bapa saya sentiasa menunggu saya balik.Pada satu-satunya hari itu yang saya terpaksa pergi ke Kulim, bapa pula meninggalkan kami.Mungkin bapa tidak mahu saya melihatnya pergi.Semenjak ini, Tahun Baru Cina menjadi berbeza.Tanpa bapa, atuk dan nenek, tiada siapa lagi yang pulang ke kampung.Saudara mara di Singapura akan meraikan Tahun Baru Cina sendiri dan begitu juga keluarga saya.Apabila keadaan ini berlaku, itu petanda saya kehilangan satu generasi keluarga.Tiada lagi bapa, atuk dan nenek.Yang ada hanyalah ibu sebagai orang paling “tua” di dalam kehidupan saya.Tiba-tiba saya teringat mimpi saya ketika kecil.Saya bertanya pada diri saya, apakah saya membuat sebaik mungkin untuk kedua-dua atuk, nenek, bapa dan makcik ketika Tuhan pinjamkan mereka di dalam hidup saya sebelum mengambil mereka pergi?Bagaimana pula dengan ibu dan adik-beradik dan ipar-ipar saya?Apakah saya menjadi anak yang baik dan abang yang bertanggungjawab?Bagaimana pula dengan abang angkat, ayah angkat, pakcik, cikgu dan sifu yang dipinjamkan kepada saya?Apakah saya dapat membantu ketika mereka memerlukan bantuan?Bagaimana pula dengan sahabat-sahabat dan mereka yang diletakkan di hidup saya walaupun sekejap?Apakah saya melakukan amanah saya sedaya mungkin?Apakah saya ada menzalimi mereka?Jika ya, apa yang perlu saya lakukan untuk memperbetulkannya?Masalahnya, berapa masa lagi yang saya ada untuk melakukannya?Sempena Tahun Baru Cina hari ini, saya ingin berpesan agar setiap kita dapat menghayatilah dan bersyukur dengan apa yang ada selagi kita masih diberi masa.Jangan angkuh, dan jangan simpan kemarahan dan dendam lama-lama kerana tiada siapa yang tahu bila kita akan dikeluarkan daripada gelanggang dunia ini.


Wang AS$61 juta, £9.46 juta dari syarikat berkait Jho Low masuk akaun Najib, kata saksi

Seorang pegawai bank hari ini memberitahu Mahkamah Tinggi bahawa Najib Razak menerima sejumlah AS$61 juta dan £9.46 juta yang dimasukkan ke dalam akaun peribadinya melalui pindahan wang luar negara daripada tiga syarikat didakwa berkaitan dengan ahli perniagaan dalam buruan Low Taek Jho atau Jho Low.Pengurus Bahagian Unit Swift di Ambank (M) Berhad Wedani Senen, 48, berkata kesemua transaksi melibatkan akaun bekas perdana menteri itu adalah di antara Mac 2013 dan Dis 2014 dengan nombor akaun 2112022009694 menggunakan kod nama AmPrivate Banking-MR dan 2112022011880 kod nama AmPrivate Banking-1MY.Saksi pendakwaan ke-29 itu berkata terdapat pemindahan wang berjumlah AS$61 juta ke akaun Najib daripada Tanore Finance Corporation.Pada prosiding sebelum ini, Tanore dinyatakan sebagai antara entiti yang menerima wang haram dari 1Malaysia Development Berhad (1MDB) selain didakwa mempunyai kaitan dengan sekutu Jho Low, Eric Tan Kim Loong.Wedani juga berkata akaun Najib yang berakhir dengan nombor 880 menerima £750,000 daripada Blackrock Commodities (Global) Limited pada 23 Jun 2014.“Akaun sama turut menerima wang daripada Vista Equity International Partners Ltd (Barbados) melalui lima transaksi iaitu £5,750,000 (19 Oktober 2014), £694,343.62 dan £2,216.01 (24 November 2014), £995,000.00 (5 Disember 2014) dan £1.26 juta (18 Dis 2014),” katanya ketika membacakan pernyataan saksi pada perbicaraan kes Najib berhubung penyelewengan dana RM2.3 bilion dari 1MDB.Sebelum ini, media melaporkan Jabatan Keadilan Amerika Syarikat (DoJ) telah mengenal pasti Vista Equity dan Blackrock Commodities sebagai “shell company” (syarikat yang hanya wujud di atas kertas) yang didakwa mempunyai kaitan dengan Tan.Ketika disoal balas oleh peguam Wan Aizuddin Wan Mohammed yang mewakili Najib, Wedani berkata beliau tidak membuat sebarang laporan kepada Bank Negara (BNM) mengenai transaksi melibatkan jumlah wang besar ke dalam akaun ahli Parlimen Pekan itu.“Unit kami tidak membuat sebarang laporan kerana terdapat bahagian lain yang menguruskan pelaporan kepada BNM.“Saya juga tidak pasti sama ada BNM ada menimbulkan sebarang amaran dan meminta bank memberikan penjelasan mengenai kesemua transaksi melibatkan wang yang besar itu,” katanya.Perbicaraan di hadapan hakim Collin Lawrence Sequerah bersambung esok.


Sorry.


Finland bincang ratifikasi Nato tanpa penyertaan Sweden

Kumpulan Parlimen Finland dijangka membincangkan tarikh yang sesuai untuk meratifikasi perjanjian Pertubuhan Perjanjian Atlantik Utara (Nato), sebagai satu langkah yang boleh membawa negara itu mendapatkan keahlian mendahului negara jiran Sweden di tengah-tengah sokongan yang semakin meningkat di kalangan rakyatnya.
Kedua-dua negara Nordik itu meminta keahlian Nato sejurus selepas pencerobohan Rusia ke atas Ukraine tahun lepas, dan ketika kebanyakan negara anggota mengesahkan permohonan itu, Turkiye masih belum berbuat demikian.
"Kedudukan kami di Finland adalah positif, tetapi ia tidak positif di Sweden," kata Presiden Tayyip Erdogan minggu lalu.
Pandangan berbeza Turkiye mengenai keahlian Finland dan Sweden memberi tekanan kepada pemimpin Finland untuk terus maju. Hasil tinjauan akhbar harian Ilta-Sanomat menunjukkan majoriti 53% rakyat Finland tidak mahu Finland menunggu Sweden. Sebilangan 28% mengatakan ia sepatutnya dilakukan bersama.
Pada Jumaat, kumpulan Parlimen di Finland akan memutuskan sama ada Parlimen negara itu perlu meratifikasi perjanjian Nato sebelum ia dibubarkan pada 3 Mac, bagi memberi laluan kepada pilihan raya pada 2 April.
Jika parlimen kemudiannya mengundi memihak untuk meluluskan perjanjian, seperti yang dijangka dilakukan secara meluas, maka presiden mesti meneruskan permohonan itu dalam tempoh tiga bulan dan sebaik sahaja semua anggota Nato yang sedia ada juga meratifikasi tawaran Finland.
Ini sekali gus membolehkan Finland mendapat keahlian Nato tanpa Sweden.
Justeru, Turki dan Hungary perlu meratifikasi keahlian Finland terlebih dahulu dan Nato secara rasmi menjemput Finland sebagai ahli.
Canselor Kehakiman Finland Tuomas Poysti memberitahu Ilta-Sanomat bahawa proses itu akan meninggalkan Finland sedikit ruang untuk menunggu Sweden jika perlu, tetapi tidak tanpa henti.
Secara rasmi, Finland mengesahkan berkali-kali bahawa ia mahu menyertai Nato dengan Sweden.
Sweden adalah sekutu pertahanan terdekat Finland. Sekiranya berlaku konflik dengan Rusia, di mana Finland berkongsi sempadan 1,300km, Nato memerlukan wilayah Sweden untuk membantu Finland mempertahankan dirinya, contohnya dari segi logistik.
Ankara mahu Helsinki dan Stockholm khususnya mengambil tindakan yang lebih tegas terhadap Parti Pekerja Kurdistan, yang dianggap sebagai kumpulan pengganas oleh Turkiye dan Kesatuan Eropah, dan satu lagi kumpulan yang dipersalahkan untuk cubaan rampasan kuasa pada 2016.


China dakwa undang-undang baru AS berhubung cip ganggu rantaian bekalan global

Akta cip dan sains baru yang diterima pakai oleh Amerika Syarikat untuk menyokong pengeluar semikonduktor tempatan akan mengganggu rantaian bekalan global dan menghalang perdagangan antarabangsa, satu tindakan yang ditentang China, kata jurucakap Kementerian Luar China Wang Wenbin pada Rabu, lapor Sputnik.
Presiden AS Joe Biden pada Selasa menandatangani undang-undang yang memperuntukkan AS$52.7 bilion untuk menyokong pengeluar semikonduktor AS dan mengukuhkan kedudukan mereka dalam persaingannya dengan China.
"AS menyatakan bahawa akta itu bertujuan meningkatkan daya saing teknologi AS dan pengeluaran semikonduktor; namun, akta ini memberikan subsidi yang besar kepada perusahaan AS yang mengeluarkan cip dan memperkenalkan dasar sokongan industri yang berbeza, beberapa peruntukannya, antara lain, menyekat pelaburan biasa dan aktiviti perdagangan dan ekonomi perusahaan China yang berkaitan, serta kerjasama saintifik dan teknikal biasa antara China dan AS," kata diplomat itu dalam satu taklimat.
Kementerian Luar China menjangkakan semua ini akan "mengganggu rantaian bekalan global dan menghalang perdagangan antarabangsa," kata Wang sambil menambah bahawa "China menentang keras hal ini."
AS bebas memilih kaedah pembangunannya sendiri, tetapi kaedah itu tidak sepatutnya menjejaskan pembangunan China dan mesti menghormati peraturan dan prinsip ketelusan dan tanpa diskriminasi Pertubuhan Perdagangan Dunia, serta melindungi pengeluaran global dan rantaian bekalan, kata Wang.


Speaker komited adakan sidang Parlimen akhir Ogos atau awal September

Speaker Dewan Rakyat dan Dewan Negara hari ini mencadangkan sidang khas Parlimen secara hibrid pertama yang dijangka akan dilaksanakann sekitar akhir Ogos ataupun selewat-lewatnya awal September.Speaker Dewan Rakyat Azhar Harun dan rakan sejawatnya di Dewan Negara Rais Yatim turut berkata mereka komited untuk melaksanakan persidangan Parlimen secepat mungkin seperti yang telah dititahkan Raja Melayu minggu lalu yang tertakluk dengan aspek undang-undang dan teknikal.Mereka turut mencadangkan sidang Dewan Rakyat pada awal Ogos bagi memastikan penyertaan ahli-ahli Parlimen berpandukan butiran sidang maya Parlimen yang telah dirancang termasuk pemindaan Peraturan Mesyuarat dan beberapa aspek teknikal yang lain.Mereka berkata jawatankuasa khas persidangan Parlimen secara hibrid yang ditubuhkan telah memberi komitmen untuk melakukan “segala yang terdaya” untuk mengadakan sidang Parlimen secepat mungkin seperti yang dititahkan Agong dengan mengambil maklum “komitmen dan kuasa perdana menteri selaku ketua majlis” untuk menetapkan tarikh persidangan.Bagaimanapun, mereka berkata persidangan Parlimen secara hibrid ini memerlukan sedikit tempoh untuk dijayakan kerana beberapa persiapan daripada aspek perundangan, pentadbiran, teknikal, perolehan, bekalan serta latihan perlu dilakukan.“Hal-hal persiapan ini telah dimaklumkan kepada perdana menteri selaku ketua majlis semalam dan telah mendapat kerjasama serta galakan yang amat baik,” kata Azhar dan Rais dalam kenyataan bersama itu.Mereka berkata jawatankuasa untuk melaksanakan persidangan hibrid itu menjangka kesemua aspek perundangan akan dapat diselesaikan pada akhir Julai sekiranya perkara ini diluluskan di peringkat Jawatankuasa Dewan dan Jawatankuasa Peraturan-Peraturan Mesyuarat.“Dengan andaian itu, adalah dicadangkan agar satu sidang khas Parlimen diadakan pada awal Ogos tertakluk kepada syarat-syarat ketat pencegahan penularan Covid-19 yang dikuatkuasakan Majlis Keselamatan Negara (MKN) dan kementerian kesihatan,” tambahnya.Mereka turut berkata sesi sidang khas yang dicadangkan itu adalah penting bagi melibatkan seluruh ahli Parlimen dalam perbincangan mengenai perincian mengenai persidangan secara hibrid tersebut.Perincian tersebut antara lain termasuk cadangan hanya 26 ahli Parlimen dibenarkan hadir secara fizikal bagi menepati kehendak korum di Dewan Rakyat dan kehadiran 10 senator di Dewan Negara dan yang selebihnya mempunyai pilihan untuk hadir secara fizikal tertakluk kepada syarat mesyuarat.“Sekirana cadangan ini diterima oleh kedua-dua Dewan, sedikir masa lagi diperlukan oleh Parlimen Malaysia untuk memperolehi bekalan, mengintegrasikan sistem persidangan hibrid dengan sistem sedia ada, ujian, pentauliahan dan juga latihan kepada petugas dan juga ahli-ahli Parlimen.”


Rasional kemasukan pakar perumahan Singapura antara tumpuan Dewan Rakyat

Isu mengenai rasional kemasukan pakar perumahan Singapura ke Malaysia sedangkan negara mempunyai pakar perancangan bandar tempatan yang boleh dimanfaatkan, antara yang dibangkitkan pada persidangan Dewan Rakyat hari ini.
Menurut Aturan Urusan Mesyuarat di laman rasmi Parlimen, soalan itu akan dikemukakan Shaharizukirnain Abd Kadir (PN-Setiu) kepada Menteri Pembangunan Kerajaan Tempatan pada sesi Pertanyaan-Pertanyaan Menteri.
Pada sesi soal jawab pula, P. Prabakaran (PH-Batu) meminta Menteri Komunikasi dan Digital menyatakan sama ada kerajaan berhasrat mengkaji semula kebenaran penggunaan aplikasi Telegram, Wechat, Michat dan beberapa aplikasi chat lain yang dilihat banyak pengaruh negatif kepada generasi muda.
Turut tersenarai, soalan Rushdan Rusmi (PN-Padang Besar) yang meminta Perdana Menteri menyatakan tahap kesediaan agensi pengurusan bencana dalam mendepani bencana alam seperti kes tanah runtuh Batang Kali.
Selain itu, Hassan Abdul Karim (PH-Pasir Gudang) akan mengajukan soalan kepada Menteri Pendidikan Tinggi mengenai sama ada kerajaan bercadang memansuhkan Akta Universiti dan Kolej Universiti 1971 yang telah berusia 52 tahun untuk digantikan dengan akta baharu yang bersesuaian dengan zaman kini.
Persidangan hari ini kemudian diteruskan dengan sesi penggulungan perbahasan Usul Menjunjung Kasih Titah Diraja mengikut kementerian masing-masing.


Penguatkuasaan perakuan Sirim bagi pelitup muka ditunda ke Januari 2023

Penguatkuasaan Perintah Perihal Dagangan (Perakuan dan Penandaan) Pelitup Muka Bukan Perubatan yang mengkehendaki pengilang dan pengimportnya membuat permohonan perakuan serta penandaan MS Sirim ditangguhkan ke 1 Januari 2023.Menteri Perdagangan Dalam Negeri dan Hal Ehwal Pengguna Alexander Nanta Linggi berkata penangguhan itu bukan kerana kerajaan membuat pusingan U  tetapi sensitif dan prihatin terhadap keresahan rakyat sekiranya ia mengakibatkan kenaikan harga.“Penangguhan itu memberi ruang kepada industri dan rakyat membuat penyesuaian,” katanya kepada media selepas hadir majlis amanat bersama pihak industri sempena pewartaan dan penguatkuasaan Perintah Perihal Dagangan (Perakuan dan Penandaan) Pelitup Muka Bukan Perubatan dan Peranti Rokok Elektronik 2022 semalam.Kementerian perdagangan dalam negeri dan hal ehwal pengguna (KPDNHEP) dalam satu kenyataan Selasa lepas memaklumkan Perintah Perihal Dagangan (Perakuan dan Penandaan) Pelitup Muka Bukan Perubatan 2022 di bawah Akta Perihal Dagangan 2011 diwartakan pada 5 April.Menurut kenyataan KPDNHEP itu, perintah itu berkuat kuasa pada 4 Julai depan dengan pengilang dan pengimport pelitup muka bukan perubatan perlu membuat permohonan perakuan serta penandaan MS Sirim dari Sirim QAS International Sdn Bhd.Penandaan MS Sirim perlu diletakkan pada kotak atau bungkusan yang mudah dilihat pengguna dan penandaan MS Sirim itu menunjukkan ia telah mematuhi standard, berkualiti dan selamat digunakan.Nanta memberi jaminan kepada pengguna bahawa harga pelitup muka bukan perubatan tidak akan dinaikkan kerana jaminan itu telah diberikan pihak industri, selain amaran juga diberikan kepada pihak industri supaya tidak menggunakan pewartaan berkenaan sebagai alasan untuk menaikkan hargaBeliau berkata perbincangan dengan Sirim QAS International pula agar caj kepada pemohon adalah rendah.“Saya yakin pengilang dan pengimport tidak akan naik harga walaupun perlu membayar caj mendapatkan perakuan penandaan MS Sirim. Saya berpandangan pengenaan caj yang munasabah oleh Sirim terhadap pengilang dan pengimport akan dapat memberi manfaat kepada semua pihak,” katanya.Nanta berkata sebelum pandemik Covid-19 melanda, Malaysia merupakan sebuah negara yang mengeksport pelitup muka dan keputusan pewartaan itu adalah untuk memastikan produk Malaysia berkualiti dan mempunyai standard keselamatan serta diterima oleh pengguna dunia.Pewartaan itu juga bertujuan menjaga kesejahteraan dan melindungi kepentingan rakyat serta mengatasi isu lambakan pelitup muka bukan perubatan yang tidak berkualiti di pasaran tempatan, katanya.Nanta juga menjelaskan tindakan terhadap pengilang dan pengimport jika berlaku ketidakpatuhan itu tiada kaitan dengan pengguna tetapi individu yang terlibat dalam perniagaan.Mengenai penguatkuasaan di stesen minyak susulan pembukaan semula sempadan negara, Nanta berkata KPDNHEP mengambil maklum isu kereta dengan pendaftaran negara asing mengisi petrol RON95 yang merupakan barangan bersubsidi dan sedang merangka strategi untuk menangani masalah tersebut.Bagi strategi jangka panjang, Nanta berkata anggota penguat kuasa perlu ditambah untuk memantau kerana tenaga anggota penguat kuasa  seramai 2,200 orang setakat ini adalah tidak mencukupi.


Indonesia kesan kes pertama jangkitan tempatan varian Omicron

Kementerian kesihatan Indonesia mengesan kes pertama jangkitan tempatan varian Omicron Covid-19 pada seorang lelaki berusia 37 tahun dari bandar Medan.Lelaki itu dan isterinya, yang melawat Jakarta sebulan sekali, tiba di ibu negara pada 6 Disember dan berkunjung ke Pusat Beli-belah Ashta District 8 di Daerah Pusat Perniagaan Sudirman, Jakarta Selatan pada 17 Disember.Berikutan itu, kementerian sedang menjalankan pengesanan kontak menyeluruh di kawasan itu untuk menghentikan varian itu daripada merebak, kata jurucakap kementerian itu Dr Siti Nadia Tarmidzi.Bercakap pada sidang media maya, beliau berkata lelaki itu tidak mempunyai sejarah perjalanan ke luar negara dan tanpa gejala kini dikuarantin di hospital.Menurut Dr Siti Nadia, ujian swab antigennya didapati positif pada 19 Disember, manakala isterinya negatif, sambil menambah sampel itu kemudian dihantar ke Makmal GSI, dan keputusan yang diperoleh pada 26 Dis menunjukkan positif Omicron.Dengan perkembangan terbaru itu, Indonesia merekodkan 47 kes Omicron, 46 kes adalah kes import dan satu jangkitan tempatan.


PM bentang PPN pada sidang khas Dewan Rakyat hari ini

Perdana Menteri Muhyiddin Yassin akan membentangkan Pelan Pemulihan Negara (PPN) pada sidang khas Dewan Rakyat yang dijadual bermula pukul 10 pagi, hari ini.Menurut Aturan Urusan Mesyuarat di laman rasmi Parlimen, persidangan selama lima hari itu juga akan menyaksikan Menteri Kesihatan Dr Adham Baba memberi penerangan mengenai tindakan menangani pandemik Covid-19.Menteri Sains, Teknologi dan Inovasi Khairy Jamaluddin yang juga Menteri Penyelaras Program Imunisasi Covid-19 Kebangsaan dijadual menerangkan berkenaan program vaksinasi.Sementara itu, Menteri Kewangan Tengku Zafrul Abdul Aziz akan menerangkan mengenai pakej-pakej bantuan ekonomi manakala Timbalan Perdana Menteri Ismail Sabri Yaakob merangkap menteri pertahanan dijadual memberi penerangan mengenai pelaksanaan darurat, pada akhir mesyuarat kelak.Semasa sesi penerangan itu, ahli Parlimen akan diberikan ruang untuk meminta penjelasan dan mengemukakan pandangan sebelum menteri memberi jawapan berhubung isu yang dibangkitkan.Sebanyak 12 dokumen merangkumi tiga Proklamasi Darurat dan sembilan Ordinan Darurat akan dibawa ke dalam mesyuarat Dewan Rakyat hari ini.Mesyuarat Khas Penggal Ketiga Parlimen Ke-14 berlangsung selama lima hari, mulai hari ini sehingga 29 Julai dan 2 Ogos.Pada sidang khas itu, kesemua 220 Ahli Parlimen termasuk yang belum divaksin dibenarkan hadir ke Dewan Rakyat dengan pematuhan prosedur operasi standard (SOP) yang ketat, termasuk perlu menjalani ujian saringan Covid-19 serta memakai pelitup muka.


Barat mahu Erdogan kalah

Keputusan pilihan raya presiden Turkiye minggu lalu mengecewakan Barat.
Mereka mengharapkan Presiden Recep Tayyip Erdogan dapat dikalahkan pada pusingan pertama tetapi ternyata beliau masih mampu meraih undi terbanyak berbanding pencabarnya iaitu Kemal Kilicdaroglu.
Walaupun kedudukan Erdogan boleh terancam jika pencabarnya itu dapat meraih undi lebih banyak dalam pusingan kedua pilihan raya yang akan berlangsung dua minggu lagi, tetapi besar kemungkinan Erdogan akan dapat memenanginya.
Pilihan raya presiden pusingan kedua ini diadakan apabila tiada calon yang berjaya mendapat 50% dengan Erdogan meraih 49.40% dan lawannya 44.96%.
Erdogan mewakili Parti Keadilan dan Pembangunan (AKP) yang berorientasi Islam dengan sokongan sekutunya Parti Pergerakan Nasionalis.
Lawannya pula adalah dari Parti Rakyat Republikan (CHP) yang berorientasikan sekular.
Ia disertai oleh lima parti lain dalam Perikatan Negara atau Nation's Alliance serta tiga parti agama dalam Sidang Enam Perikatan atau Table of Six Alliance.
Calon-calon presiden lain adalah Sinan Organ dari kumpulan nasionalis sayap kanan yang hanya meraih 52% undi.
Untuk Parlimen, blok kiri yang terdiri daripada Parti Hijau Kiri dari kalangan etnik Kurdis yang memperolehi 65 kerusi.
Di situ, AKP dan sekutu-sekutunya memperoleh 322 kerusi dan CHP serta sekutunya meraih 213 kerusi.
Parlimen Turkiye mempunyai 600 kerusi. Harapan Barat supaya kepimpinan Turkiye diganti adalah jelas dengan melihat nada laporan-laporan media dan analisis akademik mereka.
Cukup dengan melihat laporan dan analisis berita yang disiarkan oleh media-media rasmi Barat seperti BBC (British), ABC (Australia), DW (Jerman), France24 (Perancis), Euronews (EU), NHK (Jepun) dan CNA (Singapura) dapat difahami bahawa mereka tidak menyukai Erdogan dan mahukan beliau diganti.
Walaupun Jepun dan Singapura dari segi geografi dan etnik berada di Timur, tetapi dari segi politik, ia bersama dengan Barat
Untuk perbandingan, ia dapat dilihat dari liputan saluran televisyen bukan pro-Barat iaitu Al-Jazeera (Qatar), Wion (India) dan CGTN (China).
Barat sememangnya berpaksi pada Amerika Syarikat (AS) dengan negara-negara lain itu adalah sekutu mereka.
Dari segi politik, Turkiye adalah sebahagian daripada Barat kerana adalah jelas ia merupakan anggota Pertubuhan Perjanjian Atlantik Utara (Nato).
Maknanya ia bertanggungjawab untuk memberi bantuan ketenteraan kepada mana-mana negara anggota jika mereka diserang.
Tetapi kedudukan Turkiye dalam Nato adalah suatu yang seperti duri dalam daging bagi Barat.
Dari segi etnik dan agama, ia bukanlah dari kalangan Eropah yang berasal Kristian seperti anggota-anggota Nato yang lain.
Tetapi itu bukannya isu.
Apa yang lebih penting ialah hubungannya dengan Greece, jirannya yang juga merupakan anggota Nato.
Turkiye bermusuh dengan Greece dan pernah berperang dengannya.
Ia menakluki Cyprus Utara yang diisytiharkan sebagai sebuah begara merdeka tetapi tidak diiktiraf oleh negara lain kecuali Turkiye sendiri.
Turkiye bersikap independen dalam Nato tetapi selama ini AS toleran terhadapnya ketana kedudukan strategik negara itu yang terletak di selatan Rusia.
Turkiye adalah begara barisan depan Barat ketika Perang Dingin dengan Soviet Union.
Apabila kuasa komunis itu tumbang, peranannya menjadi kecil.
Namun dengan kemunculan Presiden Vladimir Putin yang menakluk Crimea dari Ukraine, Turkiye kembali menjadi penting dan strategik bagi Barat.
Tumpuan Barat sekarang adalah perang Ukraine yang dianggap sebagai barisan depan dalam menghadapi Rusia.
Maka semua negara-negara Nato wajar bersatu untuk membantu Ukraine.
Walaupun Ukraine tidak sempat untuk menjadi anggota Nato, tetapi kedudukannya itu menuntut bantuan secara tidak langsung dari semua negara yang menyokongnya.
Ini termasuklah dalam usaha mengenakan sekatan terhadap Rusia.
Walaupun Turkiye menyokong dasar-dasar Barat, tetapi Erdogan mengambil sikap independen.
Maksudnya, ia meletakkan kepentingan nasional Turkiye lebih daripada kehendak Barat, Nato dan AS.
Apabila AS mahu negara-negara anggota Nato menerima Norway, Turkiye meletakkan syarat bahawa negara itu mestilah tidak melindungi anggota kumpulan pemisah Kurdis.
Walaupun akhirnya Turkiye akur terhadap permintaan AS itu tetapi ia melakukannya dengan memperolehi apa yang dikehendaknya.
Tetapi kes yang lebih berat bagi AS ialah perkara yang betkaitan Perang Ukraine.
Turkiye enggan memenuhi permintaan AS supaya membekalkan jet pejuang kepada Ukraine.
Permintaan AS itu adalah kerana Turkiye mempunyai jet pejuang buatan Rusia.
Sementara tentera Ukraine pula dilatih menggunakan jet pejuang Rusia.
Ini kerana pada zaman Soviet Union, Ukraine adalah sebahagian daripada negara itu, yang mana rakyat negaranya menggunakan teknologi serupa.
Selepas keruntuhan Soviet Union, Ukraine terus menggunakan peralatan teknologi buatan Rusia.
Bila berlaku Perang Ukraine, negara itu tidak memlunyai peralatan senjata mencukupi.
Untuk menggunakan peralatan senjata teknologi AS, Britain, Perancis atau Jerman, tentera mereka memerlukan latihan yang memakan masa lagi.
Maka cara terbaik ialah meminta Turkiye membekalkan jet pejuang buatan Rusia kepada Ukraine
Mengapa Turkiye nemiliki jet pejuang buatan Rusia adalah juga sesuatu yang aneh.
Ini kerana sebagai anggota Nato, ia sepatutnya sentiasa menggunakan peralatan buatan negara-negara kumpulan itu, selalunya dari AS dan ada ketikanya dari Perancis.
Tetapi ada sesuatu ketika apabila Turkiye mahu mempertingkatkan kemampuan tentera udaranya, ia pun memesan sebilangan jet pejuang AS. Tetapi Amerika melengah-lengahkannya.
Tidak diketahui apa sebabnya tetapi para penganalisis menyebut bahawa AS tidak senang peralatan itu digunakan untuk menyerang pemisah Kurdis.
Erdogan marah dengan sikap AS itu lalu membatalkan pesanan itu dan beralih kepada  Rusia.
Tentulah perkara ini menimbulkan kemarahan AS.
Tetapi kini jet buatan Rusia itu ada gunanya untuk membantu Ukraine.
Tetapi Turkiye enggan membantu Ukraine kerane negara itu belum lagi menjadi anggota Nato.
Terdapat beberapa isu lain berhubung Rusia dan Ukraine di mana Turkiye mengambll sikap independen dan tidak terus akur kepada AS.
Sikap Turkiye itu adalah sebenarnya mencerminkan perwatakan Erdogan selaku presiden.
Kalau pemimpin lain yang mempunyai watak berbeza akan mengambll sikap yang mungkin lebih mesra dengan Barat.
Maka bagi Barat, setelah melalui banyak pengalaman pahit dengan Erdogan, mereka mengharapkan pemimpin baru yang lebih mesra.
Tidak kiralah siapa yang akan menjadi presiden baru tetapi asalkan bukan Erdogan.
Itulah yang menyebabkan mereka mengharapkan Erdogan kalah dalam pilihan raya ini.
Tetapi sikap Barat tidak menyukai Erdogan sudah lama ada sejak beliau mula menjadi perdana menteri pada tahun 2003 dan presiden pada tahun 2014.
Beliau dilihat sebagai Islamis dan usaha beliau untuk membawa Turkiye ke dalam Kesatuan Eropah ditentang.
Tetapi sentimen Barat terhadap Turkiye adalah lebih jauh daripada itu.
Penubuhan Republik Turkiye pada tahun 1922 adalah atas kejayaan Mustafa Kemal Ataturk mengalahkan usaha-usaha kuasa Barat untuk menakluk wilayah akhir Usmaniah.
Walaupun Ataturk memperkenalkan sekularisme dan tamadun Barat kepada Turkiye, tetapi Eropah tetap tidak dapat menerimanya untuk menjadi sebahagian daripada mereka
Bila meninjau kepada sentimen Barat itu secara mendalam, ia pergi ke zaman awal Usmaniah yang mana pernah pada suatu ketika, empayar itu bukan saja menakluk Constantinople, ibu kota Bizantium tetapi juga menguasai wilayah Eropah Timur hingga ke pintu kota Vienna di Austria.
Apabila Erdogan menang dalam pusingan kedua, Barat terpaksa menanti lima tahun lagi untuk menyaksikan perubahan pucuk kepimpinan Turkiye.
Tetapi dunia tidak semestinya akan sentiasa mengikut kehendak AS.
Semua negara mempunyai kepentingan masing-masing, yang banyak ketikanya bertentangan dengan kehendak Barat.


Mahathir dedah tentang ‘penjawat awam jutawan’, manifesto tebal dalam memoir terbaru

Penjawat awam kanan di bawah pentadbiran Najib Razak memperoleh pendapatan jauh lebih tinggi daripada peruntukan gaji disediakan kerajaan, dengan sekurang-kurangnya seorang daripada mereka dibayar sebanyak RM200,000 sebulan, dedah Dr Mahathir Mohamad dalam memoir terbaru mengandungi kisah pelantikan kali keduanya sebagai perdana menteri yang bakal terbit.Mahathir, yang berkhidmat kira-kira 22 bulan di bawah kerajaan Pakatan Harapan (PH), sebuah gabungan yang dipimpinnya bagi menjatuhkan Najib yang terpalit skandal 1MDB, mengatakan masalah terbesar yang perlu ditanganinya selepas kembali mengetuai pentadbiran Putrajaya ialah keadaan kewangan dan kemerosotan dalam sektor perkhidmatan awam.Beliau berkata penjawat awam kanan termasuk ketua setiausaha kerajaan mengabaikan beban pinjaman mega yang ditanggung pentadbiran Najib, namun kemudiannya diketahui bahawa mereka sendiri mengambil gaji dengan jumlah yang besar.“Kerajaan berhutang lebih RM1 trilion — iaitu angka yang mempunyai 12 nombor kosong. Jadi anda boleh faham sendiri, angka sifar itu lebih banyak daripada apa yang ada pada kalkulator saya.“Ketua setiausaha kerajaan, yang merupakan ketua perkhidmatan awam, menyedari perkara ini namun tidak mengemukakan apa-apa bantahan, dan apabila disiasat ternyata dia memperoleh pendapatan lebih daripada yang sepatutnya,” tulis Mahathir dalam “Capturing Hope: Struggle Continues for New Malaysia”.Memoir kedua Dr Mahathir Mohamad, ‘Capturing Hope: The Struggle Continues for a New Malaysia’.Ketua setiausaha ketika pentadbiran Najib ialah Ali Hamsa, yang dilantik pada 2012, dan meneruskan perkhidmatan kira-kira tiga bulan selepas kejatuhan Najib pada 2018.Buku setebal 304 muka surat itu adalah memoir kedua Mahathir selepas “A Doctor in the House”, biografinya yang merakam beberapa peristiwa penting di bawah pentadbiran diketuainya selama 22 tahun sebelum ini.Buku tersebut, yang dilihat sebagai percubaan untuk “mendedahkan semuanya” dan menjelaskan isu-isu seputar penggal pendek keduanya di Putrajaya, bakal memenuhi rak kedai buku utama di Malaysia dan Singapura dengan harga RM100 sebuah.Mahathir berkata selain ketua setiausaha, bekas ketua setiausaha perbendaharaan Irwan Serigar Abdullah turut memperoleh pendapatan besar melalui lantikannya sebagai pengerusi beberapa syarikat kerajaan.“Secara keseluruhan, dia dibayar sehingga RM200,000 sebulan — iaitu RM2.4 juta setahun, jauh melebihi gaji biasa yang diperuntukkan kerajaan,” katanya.“Semua orang ini perlu disingkirkan, namun siapa yang akan menggantikan mereka? Saya memerlukan orang yang jujur, dan saya perlu mencari bukti bahawa mereka jujur dan memiliki keupayaan yang diperlukan.”Mahathir, 96, membantu menubuhkan Bersatu pada 2016 bagi mencabar Umno diketuai Najib semasa kemuncak pendedahan mengenai skandal 1MDB.Beliau kemudiannya bekerjasama dengan PH bagi menamatkan enam dekad pentadbiran Barisan Nasional, sekali gus dilantik menjadi ketua kerajaan paling tua di dunia pada usia 93 tahun.Bagaimanapun, berikutan kontroversi mengenai perjanjian peralihan kuasa yang bakal menyaksikan bekas musuhnya Anwar Ibrahim menggantikan beliau sebagai perdana menteri, perpaduan dalam gabungan PH menjadi retak sehinggalah Mahathir meletakkan jawatan secara mengejut pada Februari 2020.Manifesto ‘tidak realistik’Dalam buku itu juga, Mahathir turut mendedahkan “mentaliti pembangkang” anggota Kabinet yang diketuainya, menjelaskan keraguan beliau berhubung manifesto pilihan raya PH, termasuk janji untuk memansuhkan tol, di mana ia adalah perkara yang ditentang secara terbuka oleh ahli politik veteran tersebut.Walaupun beliau memberi kata pengantar kepada dokumen manifesto pembangkang itu, Mahathir berkata ia disediakan oleh mereka yang “tidak mempunyai pengalaman dalam kerajaan” dan “terlampau sedikit kefahaman tentang kekangan praktikal pentabdiran yang akan dihadapi oleh seorang pentadbir apabila dipilih menjadi kerajaan”.“Akhirnya, saya terpaksa bersetuju kerana kita amat memerlukan platform bersama dalam menghadapi pilihan raya umum, namun saya menentang beberapa perkara dalam manifesto itu dan berhujah hampir mustahil untuk menunaikan beberapa janji yang terkandung di dalamnya. ”Beliau berkata manifesto pilihan raya PH juga terlalu tebal dan tidak realistik.“Saya fikir manifesto pilihan raya harus ringkas. Ia harus meletakkan perkara-perkara tertentu sahaja. Dan ia tidak sepatutnya menjadi sebuah dokumen yang tebal, apatah lagi dengan tarikh akhir yang tidak realistik bagi pelaksanaannya”Dalam buku itu juga, Mahathir menjelaskan pendiriannya mengenai beberapa janji pilihan raya lain oleh PH yang tidak ditunaikan, seperti pemulihan hak bagi Sabah dan Sarawak, dan pemansuhan undang-undang zalim.“Kami membuat banyak janji dalam manifesto, namun sekarang, setelah menjadi kerajaan, kami langsung tidak ada majoriti di Parlimen bagi melaksanakannya – atau memang wujud perkara lain yang memerlukan pindaan perlembagaan,” katanya, sambil menambah usaha untuk mendekati pembangkang ketika itu juga gagal dilakukan.


Anak Hamzah akan fail representasi berhubung tuduhan libatkan minyak masak

Anak bekas menteri akan mengemukakan representasi kepada Jabatan Peguam Negara berhubung pertuduhan mengemukakan invois penjualan minyak masak palsu dan memiliki minyak masak bersubsidi melebihi had yang dihadapinya.
Peguam Nasuha Badrul Din yang mewakili Muhammad Faisal Hamzah, 39, anak kepada bekas menteri dalam negeri Hamzah Zainudin memaklumkan perkara itu semasa sebutan kes di hadapan Hakim Mahkamah Sesyen Mazni Nawi hari ini.
Mahkamah menetapkan 12 Julai ini untuk sebutan semula kes.
Terdahulu, Timbalan Pendakwa Raya Syazwani Zawawi memaklumkan kepada mahkamah bahawa  pihaknya menyerahkan dokumen kepada pihak pembelaan untuk tindakan selanjutnya.
Pada 5 April  lepas, Faisal  dan rakan perniagaannya Azizul Abdul Halim, 55, mengaku tidak bersalah di Mahkamah Sesyen di sini hari ini atas sembilan pertuduhan mengemukakan invois penjualan minyak masak palsu dan memiliki minyak masak bersubsidi melebihi had.
Pada prosiding hari ini, Faisal tidak hadir ke mahkamah kerana cuti sakit.
Berdasarkan pertuduhan, mereka yang merupakan pengarah syarikat Rimba Merpati Sdn Bhd iaitu syarikat pemegang lesen borong barang kawalan berjadual iaitu minyak masak, didapati telah memberikan maklumat palsu semasa mengemukakan maklumat berhubung dokumen atau invois penjualan minyak masak kepada dua kedai runcit di sini.
Perbuatan itu didakwa dilakukan di pejabat Kementerian Perdagangan Dalam Negeri dan Kos Sara Hidup (KPDN) negeri kira-kira pukul 5 petang pada 12 Ogos tahun lepas.
Pendakwaan mengikut Seksyen 22(4) Akta Kawalan Bekalan 1961 hendaklah disifatkan telah melakukan satu kesalahan di bawah Seksyen 8(4)(b) Akta Kawalan Bekalan 1961 yang boleh dihukum di bawah Seksyen 22(1) akta sama yang dibaca bersama Seksyen 34 Kanun Keseksaan.
Sabit kesalahan boleh didenda maksimum RM1 juta atau penjara tidak melebihi tiga tahun atau kedua-duanya, dan bagi kesalahan kali kedua dan seterusnya, didenda maksimum RM3 juta atau penjara maksimum lima tahun atau kedua-duanya.
Syarikat itu yang diwakili mereka turut didakwa mengemukakan invois palsu dan memiliki minyak masak melebihi had 50 metrik tan, mengikut Peraturan 9(1) Peraturan-peraturan Kawalan Bekalan 1974 yang merupakan kesalahan di bawah Peraturan 21(1) Peraturan-peraturan sama dan boleh dihukum di bawah Seksyen 22 (2) Akta Kawalan Bekalan 1961.
Kesalahan itu didakwa dilakukan di pejabat KPDN dan premis perniagaan Rimba Merpati Sdn Bhd di Kawasan Industri Sinar Andalas, Senawang kira-kira pukul 11.15 malam, 11 Ogos dan 5 petang, 12 Ogos tahun lepas.


Sekolah masih ditutup untuk 77 juta pelajar, kata Unicef

Sekolah untuk kira-kira 77 juta pelajar di enam negara terus ditutup hampir 18 bulan disebabkan pandemik Covid-19, menurut analisis data terkini yang dikeluarkan pada Khamis oleh Tabung Kanak-kanak Pertubuhan Bangsa-Bangsa Bersatu (Unicef), lapor Xinhua.Enam negara tersebut adalah Bangladesh, Kuwait, Panama, Filipina, Arab Saudi dan Venezuela.Secara keseluruhan, kira-kira 131 juta pelajar di 11 negara telah ketinggalan lebih tiga perempat pembelajaran sejak pandemik bermula. Hampir 27% negara di seluruh dunia terus menutup atau membuka sebahagian sesi persekolahan.“Ketika kelas disambung semula di banyak negara di dunia, berjuta-juta pelajar memasuki tahun akademik ketiga tanpa menjejakkan kaki ke kelas.“Kerugian yang ditanggung pelajar kerana tidak berada di sekolah tidak akan dapat dipulihkan,”  kata Pengarah Eksekutif Unicef Henrietta Fore.Penutupan sekolah menimbulkan krisis di luar pendidikan seperti tidak mendapat makanan asas yang disediakan di sekolah dan vaksinasi rutin. Kanak-kanak juga mengalami pengasingan sosial, peningkatan kerisauan dan terdedah kepada penderaan serta keganasan.Menurut Unicef ada yang menjadi buruh kanak-kanak dan berkahwin di bawah umur.Sebilangan ibu bapa terpaksa meninggalkan pekerjaan mereka untuk menjaga anak-anak dan membantu keperluan belajar, mendorong beberapa keluarga terjerumus ke jurang kemiskinan, menambah kepada krisis ekonomi.Meskipun pembelajaran jarak jauh atau dari rumah kini menjadi kehidupan baharu jutaan pelajar sekolah, namun akses kepada teknologi dan kualiti kurikulum adalah tidak setara.Pengalaman menunjukkan bahawa sekolah bukanlah penyebab utama penularan dan pembelajaran bersemuka mungkin boleh dibuka, kata Unicef.“Sekolah perlu menjadi institusi terakhir yang ditutup dan yang pertama dibuka semula. Kita harus mula mengutamakan kepentingan terbaik untuk setiap kanak-kanak. Pelajar boleh kembali ke sekolah, kecuali jika keadaan sangat terancam,” kata Fore.


Tidak adil hukum Najib atas kesilapan peguam, kata hakim yang menentang

Hakim tunggal yang bersetuju supaya permohonan semakan Najib Razak dibenarkan berpendapat adalah tidak adil bagi bekas perdana menteri itu terpaksa menanggung akibat daripada kesilapan dilakukan peguamnya dalam prosiding rayuan kes membabitkan dana SRC International Sdn Bhd.
Hakim Besar Sabah dan Sarawak Abdul Rahman Sebli, yang mempengerusikan panel lima hakim, berkata peguam Najib (Hisyam Teh Poh Teik) dinafikan peluang untuk berhujah sebagaimana yang dinyatakan oleh beliau bahawa beliau tidak bersedia untuk berbuat demikian selepas mengambil kes itu pada saat-saat akhir.
“Peguam tidak berhujah selepas memaklumkan panel hakim bahawa beliau tidak bersedia untuk berbuat demikian. Ini menyebabkan hanya satu pihak yang berhujah di hadapan panel terdahulu, iaitu Timbalan Pendakwa Raya V Sithambaram.
“Pemohon (Najib) langsung tidak didengari. Pemohon berada dalam situasi yang sangat tidak adil. Beliau dalam keadaan kekurangan kerana tidak diwakili semasa rayuan. Adalah tidak adil bagi pemohon menanggung akibat atas kesilapan yang dilakukan oleh peguamnya.
“Apa yang pemohon mahu ialah melihat peguamnya bertindak untuknya demi kepentingannya, tidak lebih dan tidak kurang,” kata hakim itu ketika membenarkan permohonan Najib untuk menyemak keputusan panel Mahkamah Persekutuan sebelum ini yang mengekalkan sabitan dan 12 tahun penjara dan denda kerana menyelewengkan RM42 juta dana SRC International.
Dalam penghakiman bertentangan itu, Rahman berkata panel hakim sebelum ini sepatutnya membenarkan pemohon (Najib) berhujah kepada mereka terlebih dahulu sebelum pihak pendakwaan membuat penghujahan.
"Ini tidak berlaku, pihak pendakwaan dibenarkan berhujah selama dua hari,” kata hakim itu dan menambah bahawa sabitan terhadap tertuduh harus dibatalkan kerana tiada representasi undang-undang.
Rahman berpendapat penangguhan sepatutnya diberikan, bukan untuk menyekat kes, tetapi untuk membolehkan bekas perdana menteri mencari peguam baharu.
“Pemohon (Najib) mempunyai hak untuk mendapatkan peguam. Dalam kes ini, panel terdahulu menafikan hak pemohon untuk mendapatkan peguam.
“Panel sebelum ini berkata ia telah memberi masa empat bulan kepada peguam Najib untuk membuat persediaan. Ini tidak benar. Empat bulan itu adalah untuk Tetuan Shafee dan Co (peguam Najib sebelum ini). Bukan untuk peguam baharunya, Hisyam. Oleh itu, permohonan semakan untuk penangguhan itu mesti diberikan," kata hakim itu.
Najib, 69, yang berada di tempat pesalah, kelihatan menganggukkan kepala tanda bersetuju dengan hakim.
Pada 28 Julai 2020, Hakim Mahkamah Tinggi ketika itu, Nazlan, yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.
Pada 8 Disember 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu.
Pada 23 Ogos 2022, panel lima hakim Mahkamah Persekutuan yang diketuai oleh Ketua Hakim Negara Tun Tengku Maimun Tuan Mat menolak rayuan bekas Ahli Parlimen Pekan itu untuk membatalkan sabitan dan hukuman. Najib memulakan hukuman penjara 12 tahun di penjara Kajang pada hari yang sama.
Najib kemudian memfailkan permohonan semakan untuk membatalkan keputusan Mahkamah Persekutuan sebelum ini. Selain itu, beliau juga memfailkan permohonan pengampunan diraja pada September tahun lepas.
Pada 5 Januari lepas, beliau juga memfailkan petisyen kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Arbitrari (UNWGAD) untuk meminta pembebasan daripada penjara atau perbicaraan semula kes SRC International yang dihadapinya berikutan pendengaran rayuan di Mahkamah Persekutuan yang beliau dakwa mempunyai kecacatan serius dan bertentangan dengan peraturan keadilan antarabangsa.


Saifuddin utus surat kepada kerajaan Singapura bangkit kes Nagaenthran

Menteri Luar Saifuddin Abdullah hari ini berkata pihaknya mengutus surat kepada menteri luar Singapura berhubung pelaksanaan hukuman mati Nagaenthran K Dharmalingam warga Malaysia cacat mental, selain menawarkan bantuan konsular kepadanya.Menurut Saifuddin, beliau dimaklumkan oleh Anti-Death Penalty Asia Netwrokd (Adpan) dan ahli Parlimen mengenai situasi yang dihadapi Nagaenhtran.“Saya menerima surat daripada Adpan melalui Maria chin Abdullah, ahli Parlimen Petaling Jaya yang memaklumkan pelaksanaan hukuman tersebut serta memohon kementeri luar negeri bangkitkan kes ini dengan kerajaan Singapura.“Sehubungan itu, saya mengutus surat kepada menteri luar Singapura,” katanya dalam sebuah kenyataan hari ini.Nagaenthran disahkan mengalami kecacatan mental dan memiliki tahap IQ yang rendah selain turut didiagnosis memiliki Sindrom Kurang Daya Tumpuan dan Hiperaktif (ADHD).Dia disabitkan pada 2011 kerana mengimport 42.72g diamorfin secara haram dan dijatuhi hukuman mati di bawah Akta Penyalahgunaan Dadah Singapura yang merupakan undang-undang kontroversi namun terus dipertahankan pemimpin negara itu dengan menyifatkannya sebagai pencegah jenayah pengedaran dadah yang berkesan.Awal hari ini, beberapa NGO juga turut berhimpun dan menyerahkan memorandum kepada Parlimen bagi mendesak kerajaan Malaysia campur tangan bagi menghentikan pelaksanaan hukuman mati terhadap Nagaenthran.Mereka mendesak kedua-dua kerajaan Singapura dan Malaysia untuk mematuhi konvensyen Pertubuhan Bangsa-Bangsa Bersatu yang menggesa pelaksanaan hukuman tidak dijalankan ke atas golongan orang kurang upaya dan mereka tidak memiliki keupayaan mental.Dalam pada itu, Saifuddin turut berkata kementeriannya akan terus memantau perkembangan kes tersebut.“Kementerian luar negeri melalui Suruhanjaya Tinggi Malaysia di Singapura akan terus memantau perkembangan kes ini dan kana menghulurkan bantuan konsular sewajarnya kepada Nagaenthran dan keluarga,” katanya.


71 wartawan ditahan junta Myanmar sejak kudeta

Sekurang-kurangnya 71 wartawan ditahan pihak berkuasa Myanmar sejak rampasan kuasa tentera pada Februari lalu, lapor Sputnik memetik jurucakap Pertubuhan Bangsa-Bangsa Bersatu (PBB) Stephane Dujarric dalam taklimat media pada Khamis.“Menurut rakan kami di Pertubuhan Pendidikan, Sains dan Kebudayaan PBB (Unesco)  71 wartawan telah ditahan di Myanmar, dengan lebih separuh daripadanya masih ditahan sejak awal Februari,” kata Dujarric.Beliau berkata kira-kira 24 orang didakwa atas tuduhan menyebarkan berita palsu.“Pasukan kami di lapangan bimbang dengan nasib wartawan dan ribuan rakyat yang ditahan sewenang-wenangnya, kebanyakannya hilang tanpa dapat dikesan,” kata jurucakap itu.Pada 1 Februari tentera Myanmar menggulingkan kerajaan dan mengisytiharkan perintah darurat selama setahun dan sejak itu sekurang-kurangnya 707 orang telah menjadi korban, menurut PBB.


2 PPS dibuka, Selangor antara negeri terbaru terjejas banjir

Tiga negeri iaitu Selangor, Sarawak dan Sabah kini turut terjejas banjir menjadikan jumlah negeri dilanda banjir meningkat kepada lapan negeri, setakat 10 pagi ini.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Armizan Mohd Ali memaklumkan tujuh pusat pemindahan sementara (PPS) telah dibuka di tiga negeri itu.
“Di Selangor, sebanyak dua PPS dibuka di dua daerah  (Petaling dan Kuala Selangor), melibatkan 57 mangsa yang terdiri daripada 18 ketua isi rumah; manakala di Sarawak, tiga PPS dibuka di dua daerah (Bau dan Kuching) melibatkan 104 mangsa dengan 28 ketua isi rumah.
"Selain itu di Sabah, dua PPS dibuka di satu daerah, Pitas melibatkan 222 mangsa dengan 37 ketua isi rumah,” katanya dalam kenyataan, hari ini.
Beliau berkata pengurusan banjir di daerah terlibat di ketiga-tiga negeri masih berada pada tahap satu iaitu di bawah kawal selia Jawatankuasa Pengurusan Bencana Daerah (JPBD) masing-masing.
Bagaimanapun, Armizan berkata Pusat Kawalan Operasi Bencana (PKOB) Pusat yang beroperasi 24 jam akan sentiasa memantau dan bersedia untuk sebarang pendekatan intervensi sekiranya diperlukan.
“Setakat ini sebanyak tujuh siri amaran hujan berterusan telah dikeluarkan Jabatan Meteorologi (MetMalaysia) semenjak bermulanya monsun timur laut 2022/2023 pada 7 November lepas.
“Siri amaran ketujuh masih lagi berkuat kuasa dan luruan monsun kedua yang bermula 17 Disember 2022 dijangka berterusan sehingga 26 Disember 2022,” katanya.
Menurut ramalan MetMalaysia, hujan berterusan dijangka berlaku di Sabah, Sarawak dan Labuan, bermula hari ini.


Putrajaya anjur rumah terbuka Aidilfitri PM di negeri dikuasai PAS

Putrajaya akan menganjurkan sambutan Hari Raya Aidilfitri peringkat kebangsaan yang dihadiri oleh Perdana Menteri Anwar Ibrahim di Kedah, Kelantan dan Terengganu.
Langkah tersebut dipercayai untuk meraih sokongan pengundi Melayu kepada Pakatan Harapan (PH) dan sekutunya Barisan Nasional (BN) yang kalah teruk di tiga negeri yang dikuasai PAS serta Perikatan Nasional (PN) pada Pilihan Raya Umum ke-15 tahun lalu.
Jabatan Perdana Menteri (JPM) juga mengumumkan Kedah dipilih sebagai venue untuk Rumah Terbuka Hari Raya Aidilfitri peringkat kebangsaan, acara tahunan yang dihentikan sementara akibat pandemik Covid-19.
Tahun lalu, ketika negara beralih ke fasa endemik, Majlis Rumah Terbuka Hari Raya Aidilfitri diadakan di Terengganu.
JPM dalam satu kenyataan, berkata ia menganjurkan acara tahun ini dengan kerjasama kerajaan negeri.
Selain Kelantan dan Terengganu, Anwar juga akan menjadi tetamu kehormat kepada rumah terbuka yang akan diadakan di Selangor, Pulau Pinang dan Negeri Sembilan, menurut kenyataan itu.
Kenyataan itu menambah menteri besar dan ketua menteri masing-masing juga akan dijemput ke majlis itu.
Pengumuman itu dibuat di sebalik penafian Putrajaya terhadap dakwaan Menteri Besar Kedah Muhammad Sanusi Md Nor dihalang daripada menghadiri Pameran Antarabangsa Maritim dan Aeroangkasa Langkawi 2023 (Lima’23) yang akan diadakan bulan depan di pulau peranginan itu.
Kedah adalah negeri utama yang diintai oleh PH dan BN kerana kedua-dua gabungan itu berusaha untuk meningkatkan sokongan orang Melayu.
Pada November lalu, PAS, yang merupakan sebahagian daripada PN, memenangi 13 daripada 14 kerusi Parlimen di Kedah, sambil menang besar di kubu kuat Umno dan PKR di Pulau Pinang, termasuk kampung halaman Anwar di Permatang Pauh yang ditandingi anak sulungnya Nurul Izzah.
PAS juga menyapu bersih semua kerusi Parlimen di Kelantan dan Terengganu.
Penganalisis meramalkan trend sokongan pengundi Melayu kepada PN adalah sama pada pilihan raya negeri akan datang melibatkan Selangor, Pulau Pinang, Negeri Sembilan, Kedah, Kelantan dan Terengganu.


Finland boleh sertai Nato tanpa Sweden, kata Erdogan

Presiden Turkiye Recep Tayyip Erdogan buat kali pertama mengumumkan Ankara boleh menerima Finland ke dalam Pertubuhan Perjanjian Atlantik Utara (Nato) tanpa jirannya, Sweden.
Ulasan Edrogan sewaktu pertemuan secara langsung dengan pengundi muda hadir beberapa hari selepas Ankara menangguhkan rundingan penyertaan Nato dengan kedua-dua negara itu.
Keputusannya mengancam untuk menggagalkan harapan Nato untuk memperluaskan blok itu ke 32 negara sewaktu sidang kemuncak yang dijadualkan pada Julai di Vilnius, Lithuania.
Finland dan Sweden menggugurkan ketidakselarasan tentera dan memohon untuk menyertai pakatan pertahanan yang diketuai AS itu sebagai tindak balas kepada pencerobohan Rusia ke atas Ukraine.
Turkiye dan Hungary kekal sebagai satu-satunya ahli yang gagal meratifikasi dua bidaan itu melalui undian di Parlimen.
Badan perundangan Hungary dijangka meluluskan kedua-dua bidaan pada Februari.
Tetapi Erdogan berusaha keras untuk menghadapi pilihan raya yang dijangka berlangsung pada 14 Mei di mana beliau cuba memperkukuhkan sokongan konservatif dan nasionalisnya.
Aduan utama Erdogan susulan keengganan Sweden untuk mengekstradisi berpuluh-puluh suspek yang dikaitkan Ankara dengan militan Kurdish yang diharamkan dan gagal dalam cubaan rampasan kuasa pada 2016.
Beliau membuat perbezaan yang jelas antara jawatan yang diambil oleh Sweden dan Finland dalam beberapa bulan lalu.
"Jika perlu, kami boleh memberikan respons berbeza mengenai Finland. Sweden akan terkejut apabila kami memberi respons berbeza untuk Finland," kata Erdogan.
Beliau juga mengulangi tuntutannya supaya Sweden menyerahkan suspek yang dicari oleh Ankara.
"Jika anda benar-benar mahu menyertai Nato, anda akan mengembalikan pengganas ini kepada kami," kata Erdogan.


Kadar pengangguran negara menurun

Kerajaan menyasarkan kadar pengangguran di Malaysia akan menurun kepada 4.5 peratus menjelang Disember ini susulan pelaksanaan Pembangunan Sumber Manusia Berhad (HRDF) di bawah Pelan Jana Semula Ekonomi Negara (Penjana).Menteri Sumber Manusia M. Saravanan berkata kadar pengangguran di Malaysia pada bulan Mei lepas mencatatkan 5.3 peratus.“Akan tetapi, kadar pengangguran telah menurun kepada 4.7 peratus pada bulan September (2020) walaupun negara kini berhadapan krisis ekonomi dan musibah COVID-19.“Jadi, dengan bantuan seperti Penjana HRDF, kementerian mampu melahirkan modal insan yang kreatif, produktif dan kompetitif di Malaysia mahupun di persada dunia dan membuat unjuran bahawa kadar pengangguran akan menurun kepada 4.5 peratus menjelang Disember ini,” katanya ketika berucap pada program Inisiatif HRDF Penjana di sini, hari ini.Terdahulu, beliau merasmikan majlis berkenaan yang dilakukan secara virtual di ibu negara memandangkan Kuala Lumpur ketika ini berhadapan Perintah Kawalan Pergerakan Bersyarat (PKPB).Dalam pada itu, Saravanan berkata dalam memastikan nasib pekerja yang berdepan masalah pengangguran ekoran pandemik Covid-19 itu terbela, pihak kementerian telah memperkenalkan program baharu iaitu Program Pengekalan Pekerjaan (ERP) yang berperanan menyalurkan sumbangan kepada pekerja yang menerima cuti tanpa gaji.“Pihak kementerian juga sedang memberi perhatian dan bantuan kepada golongan pekerja dengan membuat program baharu untuk mengajar pekerja mengamalkan kemahiran multitugas.“Dengan bantuan program seperti ini, ia akan membantu pekerja kekal relevan terhadap syarikat masing-masing melalui kemahiran yang mereka peroleh melalui program anjuran kementerian,” katanya.Penjana HRDF yang dilancarkan sejak 22 Jun lalu, dilaksanakan bagi membantu menangani isu pengangguran akibat pandemik Covid-19.Melalui inisiatif Penjana HRDF, sebanyak lima skim telah diperkenalkan antaranya Latihan dan Penempatan, Pembangunan B40, Pembangunan SME, Revolusi Industri 4.0 dan Gerak Insan Gemilang (GIG).


Kehadiran ahli Parlimen dihadkan 80 orang, sidang berakhir 2 petang bermula Isnin

Kebimbangan wujudnya kluster baru di Parlimen, menyebabkan keputusan dibuat untuk mengehadkan jumlah kehadiran ahli-ahli Dewan Rakyat kepada 80 orang pada satu-satu masa.Selain itu, waktu persidangan harian Dewan Rakyat bermula Isnin  depan sehingga 15 Disember depan akan dipendekkan bermula 10 pagi hingga 2 petang.Yang Dipertua Dewan Rakyat Azhar Azizan Harun berkata, perkara itu diputuskan dalam Mesyuarat Penyelarasan Urusan Dewan Rakyat berikutan penularan wabak Covid-19 semalam yang turut dihadiri semua ketua whip parti.Katanya, keputusan itu dibuat dengan mengambil kira nasihat Majlis Keselamatan Negara (MKN) dan Kementerian Kesihatan Malaysia (KKM) serta syarat Perintah Kawalan Pergerakan Bersyarat (PKPB) yang masih dilaksanakan.“Perbahasan di peringkat Dasar Rang Undang-undang (RUU) Perbekalan 2021 ditetapkan selama 8 hari iaitu pada 9, 10, 11, 12, 16, 17, 18 dan 19 November ini.“Jawapan menteri di peringkat Dasar kekal selama 3 hari iaitu pada 23, 24 dan 25 November ini. Perbahasan di peringkat Jawatankuasa pula adalah selama 11 hari.“Jumlah hari persidangan mesyuarat ketiga ini boleh ditambah sebanyak dua hari iaitu pada 16 dan 17 Disember jika diperlukan,” kata Azhar menerusi pemasyhuran yang dibacakan timbalannya, Rashid Hasnon di Dewan Rakyat hari ini.Katanya, keputusan itu dibuat dengan mengambil kira nasihat Majlis Keselamatan Negara (MKN) dan Kementerian Kesihatan Malaysia (KKM) serta syarat Perintah Kawalan Pergerakan Bersyarat (PKPB) yang masih dilaksanakan.Berhubung kehadiran ahli Parlimen sepanjang tempoh persidangan memperuntukan blok Perikatan Nasional (PN) seramai 41 manakala 39 untuk wakil pembangkang dan Bebas.Jumlah kesuluruhan ahli Parlimen terkini adalah 221 orang manakala kerusi Batu Sapi masih kosong selepas penyandangnya, VK Liew meninggal dunia.“80 orang ahli Yang Berhormat yang diberikan ‘Kad Khas’ boleh merekodkan kehadiran di komputer riba masing-masing seperti kebiasaan.“Ahli Yang Berhormat yang tidak diberi ‘Kad Khas’ pula boleh merekodkan kehadiran di blok utama dan pintu masuk blok ahli Parlimen dan pentadbiran dengan bantuan Bentara yang ditugaskan di kedua-dua pintu tersebut untuk mencatatkan kehadiran ahli Yang Berhormat dengan mematuhi prosedur operasi standard (SOP) yang ketat.”Pergerakan ahli-ahli Dewan Rakyat di luar premis Parlimen juga akan dihadkan dengan mereka diminta mengelakkan menghadiri majlis-majlis keramaian dan tempat-tempat sesak.Kaedah yang sama juga dipercayai akan diguna pakai semasa pembentangan Belanjawan 2021 esok.


Pendakwaan sambung hujahan lisan dalam rayuan kes SRC Najib

Pihak pendakwaan akan meneruskan hujahan lisan mereka dalam pendengaran rayuan kes SRC International Sdn Bhd Najib Razak di Mahkamah Persekutuan hari ini.
Timbalan pendakwa raya V Sithambaram membentangkan penghujahan pada 9.30 pagi ini di hadapan panel lima hakim diketuai Ketua Hakim Negara Tengku Maimun Tuan Mat.
Hari ini merupakan hari kedua rayuan itu didengar di hadapan panel yang turut dianggotai Hakim Besar Sabah dan Sarawak Abang Iskandar Abang Hashim serta hakim Mahkamah Persekutuan terdiri daripada Nallini Pathmanathan, Mary Lim Thiam Suan dan Mohamad Zabidin Mohd.
Semalam, mahkamah menolak permohonan peguam Hisyam Teh Poh Teik untuk menarik diri daripada mewakili Najib dan memerintahkan pihak pendakwaan untuk membentangkan penghujahan.
Pada 28 Julai 2020, hakim Mohd Nazlan Ghazali, yang kini hakim Mahkamah Rayuan, menjatuhkan hukuman penjara 10 tahun terhadap Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.
Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda.


Penduduk kampung di Hulu Langat berdepan masalah air sekian lama

Isu bekalan air bersih di Kampung Padang, Hulu Langat, bukan lagi dianggap sebagai masalah baru bagi penduduk di perkampungan itu, malah ia dikatakan sudah berlanjutan sejak lebih lima tahun lalu.
Bercakap dengan MalaysiaNow, beberapa penduduk berkata, situasi ini berpunca daripada masalah tekanan air rendah, menyebabkan air sukar disalurkan kepada kediaman yang menetap di kawasan tinggi.
Mereka berkata, keadaan ini bertambah buruk terutama pada waktu siang apabila penduduk kampung itu ingin membuka paip secara serentak, mengakibatkan air yang sampai ke rumah masing-masing menjadi terlalu perlahan.
Antara yang terjejas teruk ialah Muhammad Mukhriz Muhammad Zubir, kerana rumahnya terletak di kawasan paling tinggi yang mana tekanan tidak cukup kuat untuk menyalurkan air ke rumahnya.
Menurut pekerja kilang berusia 24 tahun itu, bekalan air di rumahnya akan terputus seawal jam 6 pagi dan keadaan hanya akan kembali pulih selepas jam 10.30 malam.
"Disebabkan situasi ini, segala urusan menggunakan air secara terus daripada paip seperti membasuh baju dan pinggan perlu dilakukan pada lewat malam," katanya kepada MalaysiaNow.
"Pada masa sama, kami akan tadah air supaya boleh mandi atau untuk kecemasan."

Anuar Mohd Akhir membawa baldi untuk mengambil air dari sungai berhampiran rumahnya di Kampung Padang, Hulu Langat.

Bagi Mukhriz, dia bersyukur apabila rumahnya terletak bersebelahan dengan Sungai Congkak, membolehkan dia mandi ketika rumahnya tiada air terutama pada hujung minggu.
Sementara itu, Anuar Mohd Akhir yang menetap di kampung itu sepanjang hayatnya, memaklumkan kawasan penempatan itu pada satu ketika dulu tidak alami masalah tersebut.
Katanya, masalah ini dipercayai berlaku lebih lima tahun lalu, namun puncanya tidak dikenal pasti.
Malah, katanya, penduduk juga sudah mengadukan masalah ini kepada pihak Syarikat Bekalan Air Selangor (Syabas) – sebelum diambil alih oleh Pengurusan Air Selangor Sdn Bhd (Air Selangor) – namun dimaklumkan tiada penyelesaian.
"Pada ketika itu, kami hanya dimaklumkan ini adalah masalah tekanan rendah, tetapi tiada penyelesaian," katanya kecewa.
Justeru, Anuar berharap kerajaan Selangor akan lebih peka dengan masalah penduduk di kawasan itu dan mengambil inisiatif untuk selesaikan masalah tersebut.
Malah, katanya, isu air di situ akan menjadi salah satu kriteria bagi dirinya untuk memilih calon wakil rakyat menjelang Pilihan Raya Negeri (PRN) yang akan berlangsung tidak lama lagi.
Kampung Padang terletak di bawah Dewan Undangan Negeri (DUN) Dusun Tua yang mana ia mula dipertandingkan sejak 1974.
Difahamkan, DUN itu mempunyai populasi Melayu lebih 62%.
"Selangor ialah negeri yang kaya.
“Saya tidak faham kenapa isu ini masih tidak boleh diselesaikan," tambah Anuar.


Wanita kes langgar remaja berbasikal lajak dapat tangguh hukuman penjara

Sam Ke Ting yang diperintahkan menjalani hukuman enam tahun penjara dan denda RM6,000 atas kesalahan memandu secara melulu sehingga menyebabkan kematian lapan orang penunggang basikal lajak pada 2017 hari ini dibenarkan untuk menangguh hukuman sementara menunggu keputusan di Mahkamah Rayuan.Panel tiga hakim Mahkamah Rayuan sebulat suara membenarkan permohonan wanita 27 tahun itu dalam prosiding di mahkamah terbuka pagi ini.Mahkamah akan menetapkan tarikh untuk mendengar merit rayuannya selepas ini.Sam, yang berusia 22 tahun ketika kejadian didakwa memandu kereta di Jalan Lingkaran Dalam secara melulu atau berbahaya sehingga menyebabkan kematian lapan penunggang basikal pada pukul 3.20 pagi pada 18 Februari 2017.Dia didakwa mengikut Seksyen 41 (1) Akta Pengangkutan Jalan 1987 yang memperuntukkan hukuman penjara maksimum 10 tahun dan denda RM20,000 jika disabitkan kesalahan.Pada 28 Oktober 2019, dia dibebaskan daripada pertuduhan tersebut oleh Mahkamah Majistret Johor Bahru.Bagaimanapun, pada 18 Februari 2021, dia diperintahkan membela diri selepas pihak pendakwaan berjaya membuktikan kes prima facie terhadapnya.Pada 10 Oktober 2021, majistret Siti Hajar Ali memutuskan bahawa pihak pendakwaan gagal membuktikan kes melampaui keraguan munasabah terhadap Sam.Bagaimanapun, pada 13 April lalu, Mahkamah Tinggi Johor Bahru berkata pembelaan gagal menimbulkan sebarang keraguan munasabah terhadap kes pendakwaan yang telah membuktikan dengan jelas intipati kesalahan sekali gus mengenepikan keputusan 10 Oktober yang membebaskannya dari sebarang pertuduhan.Panel tiga hakim itu membenarkan permohonan Sam yang hadir ke mahkamah dengan tangan bergari, selepas Timbalan Pendakwa Raya Manoj Kurup tidak membantah permohonan berkenaan.Manoj berkata pihaknya tidak membantah permohonan kerana kes itu berkepentingan awam selain mengakui pemohon (Sam) tidak akan melarikan diri.Ravinthran kemudiannya membenarkan permohonan kebenaran untuk merayu, dan rayuan untuk menangguhkan pelaksanaan hukuman.“Kami telah berbincang dan pemohon (Sam) dibebaskan dengan jaminan RM10,000 dengan seorang penjamin,” kata Ravinthran dalam keputusan sebulat suara itu.Mahkamah juga membenarkan permohonan peguam Muhammad Faizal Mokhtar yang mewakili Sam untuk meminda notis rayuan dengan memasukkan persoalan undang-undang dalam notis berkenaan. Faizal berkata permohonan itu dibuat berikutan beliau mengalami kesukaran untuk mendapatkan nota prosiding Mahkamah Tinggi berhubung kes itu kerana kesuntukan masa.“Permohonan untuk kebenaran merayu difailkan pada Khamis (14 April) bersama dua afidavit sokongan. Disebabkan Johor cuti pada Jumaat, saya mengalami kesukaran berhubung dengan mahkamah. Oleh sebab itu, saya tidak sempat untuk mendapatkan nota prosiding daripada mahkamah,” katanya.Menurut peguam itu terdapat enam persoalan undang-undang yang perlu dijawab termasuk sama ada keterangan tidak bersumpah oleh Sam boleh diterima sebagai penjelasan kepada pembelaannya dan sama ada wujud beban atas wanita itu bagi membuktikan tanggungjawab untuk memandu dengan lebih berhati-hati berbanding kumpulan basikal yang menghalang laluan utama.Faizal dalam hujahan penangguhan pelaksanaan hukuman dan rayuan berhubung jaminan berkata berdasarkan rekod mahkamah, anak guamnya hadir pada setiap kali perbicaraan dan tidak mempunyai risiko untuk melarikan diri.“Pemohon (Sam) yang bekerja sebagai kerani sebelum ini diikat jamin RM10,000 dengan seorang penjamin oleh mahkamah.” katanya.Di awal prosiding, panel tiga hakim itu membenarkan permohonan Majlis Peguam yang diwakili peguam Ravinder Singh Dhaliwal untuk menjadi amicus curiae (sahabat mahkamah), namun menolak dua lagi permohonan sama oleh MCA dan Pertubuhan Alumni Rumpun Fakulti Undang-Undang Universiti Malaya (PARFUM).Ketika ditemui pemberita selepas prosiding, Faizal berkata anak guamnya berpesan supaya orang ramai tidak berdebat berhubung kes berkenaan dengan menimbulkan isu perkauman.“Anak guam saya seorang yang patuh kepada kedaulatan undang-undang dan akur dengan keputusan mahkamah,” kata peguam itu.Menurut Faizal, anak guamnya dijaga dengan baik sepanjang berada di dalam penjara selain turut berterima kasih kepada keluarga, rakan dan persatuan yang menyokong dan prihatin terhadapnya.


Tiada gimik, BN lancar manifesto secara dalam talian

Kira-kira empat tahun lalu, Barisan Nasional (BN) melancarkan manifestonya dengan gah, dihadiri ribuan penyokong dan pimpinan gabungan itu di Stadium Axiata Arena di Bukit Jalil, Kuala Lumpur lengkap dengan gimik ketika dipimpin pengerusinya ketika itu, Najib Razak.
Namun kali ini, dengan Najib sedang menjalani hukuman penjara 12 tahun, Ahmad Zahid Hamidi selaku pengerusi BN membacakan manifesto yang disiarkan hanya di laman Facebook.
Tiada penonton atau media yang hadir membuat liputan.
Ia ibarat langit dan bumi apabila dibandingkan dengan pelancaran manifesto oleh Perikatan Nasional (PN) dan Pakatan Harapan (PH).
Kedua-dua blok itu menganjurkan majlis secara fizikal ketika melancarkan manifesto masing-masing.
Ucapan Zahid lebih “straightforward” tanpa diselangi pantun atau mengkritik pihak lawan seperti pendahulunya sebelum ini.
Inisiatif BN kali ini tidak tertumpu kepada negeri-negeri, namun menyentuh secara umum beberapa aspek seperti bantuan tunai, pendidikan, dan pekerjaan.
Kesemuanya berjumlah 99 perkara.
Dua intipati penting menurut Zahid ialah kestabilan politik dan menguruskan Malaysia untuk lebih makmur, kempen yang diulangi seperti ketika Pilihan Raya Negeri Melaka dan Johor.
Antara intipati utama ialah bantuan pendapatan asas kepada isi rumah dengan pendapatan kurang daripada RM2208, selain menawarkan pendidikan percuma untuk pendidikan awal untuk kanak-kanak enam tahun ke bawah.
"Ia adalah satu top up atau tambahan pendapatan bulanan bagi memastikan semua isi rumah di seluruh negara mempunyai sekurang-kurangnya RM2,208 sebulan.
"Namun bagi memastikan tiada lagi isi rumah yang terpaksa hidup di bawah garis kemiskinan.
“Atau dalam erti kata lain, selepas ini, insiden kemiskinan mutlak hanya akan tinggal sejarah di Malaysia," kata Zahid pada majlis pelancaran manifesto BN malam ini.
BN juga dilihat beralah dengan tekanan setelah beberapa tahun mengabaikan perkara seperti kerakyatan dan individu tanpa warganegara.
Manifesto itu termasuk meminda Perlembagaan berkenaan hak warganegara anak yang dilahirkan di luar negara oleh wanita Malaysia.
Beberapa dasar yang diamalkan BN selama berdekad-dekad sebelum ini tampak akan digubal semula menerusi manifesto itu, antaranya pelantikan jawatan utama negara seperti pesuruhjaya Suruhanjaya Pencegahan Rasuah Malaysia (SPRM) dan Suruhanjaya Pilihan Raya (SPR) menerusi jawatankuasa khas Parlimen.
Lantikan politik antara isu yang membelenggu negara apabila jawatan-jawatan besar perlu melalui pejabat perdana menteri.
Selain itu, BN turut berjanji menghapuskan semua permit import kereta elektrik.
Menurut Zahid, BN menawarkan pendidikan tertiari percuma kepada golongan B40 selain menyediakan pembelajaran tanpa buku teks di sekolah.
"BN akan memperkenalkan sistem persekolahan tanpa buku teks yang akan menyaksikan pembelajaran berlangsung menggunakan laptop atau komputer riba," katanya.
Tiada penghapusan tol atau isu membabitkan hutang pinjaman Perbadanan Tabung Pendidikan Tinggi Nasional (PTPTN) disebut oleh BN, berbanding tawaran PH.
Tawaran lain termasuk penggubalan akta penjagaan warga emas dan suntikan dana RM105 juta setahun untuk pertubuhan bukan kerajaan yang mengendalikan pusat penjagaan warga emas dan orang kurang upaya.